Pozrite si, ako Zem úplne zatienila supermesiac

Zatmenie Mesiaca pozorovali obyvatelia Austrálie či Ameriky.

BRATISLAVA. V posledný januárový deň sa na niektorých miestach ukázal na oblohe nezvyčajný Mesiac. Bol väčší ako zvyčajne a na chvíľu dostal krvavočervené sfarbenie. V jeden deň sa totiž spojili dva astronomické úkazy - Mesiac bol v splne a blízko k Zemi a došlo aj k jeho úplnému zatmeniu. Zatmenie si približne do stredy polnoci môžu vychutnávať ľudia na území Austrálie, Indie, Indonézie, Japonska a na západe Spojených štátov amerických. Americké média označovali Mesiac ako super, krvavý a modrý. Za týmito slovami sa skrývajú bežné astronomické termíny. Supermesiac označuje obdobie, keď je Mesiac v splne a zároveň je veľmi blízko Zeme. na oblohe preto vyzerá väčší ako zvyčajne. Krvavý Mesiac je v skutočnosti označenie pre Mesiac v zatmení. Tieň Zeme počas zatmenia zakryje celý Mesiac. Jediné svetlo, ktoré naň preniká sa láme cez zemskú atmosféru. Tá odfiltruje niektoré vlnové dĺžky svetla a zostane len červená. Označenie modrý Mesiac nemá nič spoločné s jeho farbou. Používa sa na označenie fenoménu, keď sa v jeden kalendárny mesiac vyskytnú dva splny. Spln Mesiaca totiž nastáva približne každých 29 dní. Kalendárne mesiace (okrem februára) trvajú 30 až 31 dní. Preto sa spln môže občas opakovať aj počas jedného mesiaca.


Požiar domu v Naí Dillí neprežilo šesť ľudí

Plamene pohltili aj sedem áut a viac ako desiatku motoriek.

NAÍ DILLÍ. Šesť ľudí zomrelo a desať utrpelo zranenia pri požiari štvorposchodového obytného domu v indickom hlavnom meste Naí Dillí. Informovali o tom miestni hasiči s tým, že oheň zachvátil budovu v utorok zhruba o 2:00 miestneho času. Plamene spálili aj sedem áut a viac ako desiatku motocyklov zaparkovaných na jej prízemí. Pri požiari zasahovalo osem hasičských áut, ktoré ho hasili takmer dve hodiny. Príčina požiaru je predmetom vyšetrovania. Požiare budov sú v Indii pre nedostatočné dodržiavanie bezpečnostných predpisov bežné. Vo februári v jednom z hotelov v Naí Dillí zomrelo pri požiari, ktorý vypukol v nepovolenej kuchyni na streche, 17 ľudí.


Rakúsky kancelár Kurz zablahoželal Netanjahuovi k výsledku volieb

Kurzova vláda patrí medzi jedného z najväčších podporovateľov Izraela.

VIEDEŇ. Rakúsky kancelár Sebastian Kurz zagratuloval v stredu izraelskému premiérovi Benjaminovi Netanjahuovi k "vynikajúcemu výsledku" v utorňajších predčasných parlamentných voľbách. Informovala o tom agentúra DPA. "Hoci oficiálne výsledky ešte nie sú zverejnené, jedna vec je istá: opäť ste získali rekordnú dôveru občanov Izraela," napísal Kurz na Twitteri. "Teším sa na ďalšiu spoluprácu v budúcnosti, ktorá bude prospešná pre obyvateľov Izraela a Rakúska," dodal Kurz. Vláda kancelára Kurza patrí medzi jedného z najväčších podporovateľov Izraela spomedzi krajín Európskej únie. Zo sčítania 97 percent odovzdaných hlasov v utorkových voľbách vyplýva, že Netanjahuova strana Likud získala podobný počet mandátov ako centristická aliancia Modrá a Biela bývalého náčelníka generálneho štábu armády Bennyho Ganca. Avšak Likud má aj so svojimi pravicovými spojencami približne v 120-člennom parlamente 65 mandátov. Konečné výsledky sa očakávajú vo štvrtok popoludní, keď sa vyhodnotia aj hlasy vojakov a iných osobitných kategórií voličov.


Poslanci majú výhrady k novele o nájme pozemkov, navrhujú zmeny

Cieľom novely má byť vytvorenie priaznivejších podmienok pre mladých poľnohospodárov.

BRATISLAVA. Viacerí poslanci v parlamente majú výhrady k novele zákona o nájme poľnohospodárskych pozemkov. Predložili preto pozmeňujúce návrhy. Ako upozornil poslanec Gábor Gál (Most-Híd), cieľom novely má byť vytvorenie priaznivejších podmienok pre mladých poľnohospodárov, ktorí sa zaoberajú poľnohospodárskou prvovýrobou tak, aby sa mohli jednoduchšie dostať k pôde. Novela má však podľa neho v praxi iba veľmi obmedzený dosah, pôdy k prenájmu je stále pomerne málo, navrhuje urobiť zmeny v zákone. "Rozširuje sa okruh subjektov, ktorí môžu prejaviť záujem o nájom pôdy v správe Slovenského pozemkového fondu o poľnohospodárov, ktorí vykonávajú špeciálnu rastlinnú výrobu a o poľnohospodárov, ktorí vyrábajú finálny produkt," priblížil v návrhu Gál. Zároveň sa má zvýšiť percentuálny podiel, o ktorý je možné znížiť výmeru doterajšiemu nájomcovi tak, aby sa zvýšila výmera dostupných pozemkov, ktoré je možné prenajať. Pozemkový fond má takýmto spôsobom prenajať pozemky do maximálnej výmery 150 hektárov bez pôdy, ktorú už má k dispozícii. "V prípade, že bude existovať pôda, ktorú je možné prenajať, bude povinnosťou fondu vyjsť v ústrety malým a mladým poľnohospodárom," podotkol v návrhu Gál s tým, že má podporiť zamestnanosť aj tvorbu pracovných miest na vidieku, ako aj malé podnikanie. Výhrady k novele mal aj opozičný poslanec Zsolt Simon (nezaradený), ktorý navrhol vrátiť novelu na dopracovanie rezortu pôdohospodárstva. Namietal termíny, do kedy majú predkladať farmári žiadosti o dotácie o priame platby. "Nemôže to ministerstvo pôdohospodárstva ľubovoľne meniť vyhláškou, ktorá nemá silu zákona. Akékoľvek posunutie termínu môže mať dopad na vyplatenie peňazí ako aj na čerpanie peňazí Slovenskou republikou," vysvetlil Simon. Zmeny navrhujú aj poslanci Anna Zemanová (SaS) či Martin Fecko (OĽaNO). Zemanovej pozmeňujúci návrh sa týka rozdrobenosti pozemkového vlastníctva. Upozornila na to, že nastal právny stav, kedy jeden poľnohospodársky pozemok vlastní spoločne veľký počet podielových spoluvlastníkov. "Medzi podielovými spoluvlastníkmi jedného poľnohospodárskeho pozemku sú mnohokrát neznámi vlastníci, s neznámou adresou ich pobytu alebo sídla, resp. s pobytom v rôznych mestách či štátoch, mnoho spoluvlastníkov sporiacich sa o vlastnícke právo, prípadne zomrelí spoluvlastníci, ktorých majetok nie je vysporiadaný," upozornila Zemanová, podľa ktorej sa v praxi môže stať, že nebude možné identifikovať oprávneného prenajímateľa aj napriek snahe nájomcu. Pozmeňujúcim návrhom chce preto upraviť postup prenajímania pozemkov v prípade, že nájomca nebude vedieť identifikovať oprávneného prenajímateľa. Tri pozmeňujúce návrhy predložil Fecko. Navrhuje napríklad, aby výpovedná lehota v zmluve o nájme pozemku na poľnohospodárske účely pri prevádzkovaní podniku dohodnutá na určitý čas bola päť rokov, pričom sa zachováva zmluvná voľnosť strán. Tiež navrhuje, aby bol nájomca oprávnený dať prenajatú veci do podnájmu tretej osobe len s písomným súhlasom prenajímateľa tak, ako je to napríklad v prípade podnájmu bytov podľa Občianskeho zákonníka. Nájomné vzťahy navrhuje upraviť aj opozičný poslanec Ondrej Dostál (SaS). Priblížil, že vláda navrhuje doplniť ďalšiu výnimku v prípade, ak došlo k prevodu alebo prechodu vlastníckeho práva k pozemku. "Avšak samotná existencia prednostného práva nájomcu na novú zmluvu neprimerane zasahuje do vlastníckych práv prenajímateľa. Preto navrhujeme prednostné právo nájomcu na novú nájomnú zmluvu zo zákona úplne vypustiť," priblížil Dostál.


Lacko nepostúpil do štvrťfinále na challengeri v Tchaj-peji

TCHAJ-PEJ. Slovenský tenista Lukáš Lacko si nezahrá vo štvrťfinále dvojhry na turnaji ATP Challenger Tour v Tchaj-peji na Taiwane (dotácia 162 480 USD, tvrdý povrch). V 3. kole Lacko prehral v súboji tridsiatnikov s Japoncom Juičim Sugitom za 101 minút 6:3, 3:6, 4:6. Slovenskému hráčovi (125. v rebríčku ATP) nepomohol ani skvelý výkon na podaní, keď dosiahol 20 es popri jednej nevynútenej chybe. Lacko využil iba jednu zo šiestich brejkových príležitostí. Juiči Sugita (Jap.-15) - Lukáš Lacko (SR-4) 3:6, 6:3, 6:4 za 101 minút


Grécko zamietlo žiadosť o vydanie vojakov, Turecko je pobúrené

Ankara podľa súdu nepredložila žiadne nové dôkazy, ktoré by boli pre posudzovanie významné.

ATÉNY. Grécky súd v utorok odmietol novú žiadosť Turecka o vydanie troch z ôsmich tureckých vojakov, ktorí ušli do Grécka na vrtuľníku po minuloročnom neúspešnom vojenskom prevrate. Grécky najvyšší súd už predtým zamietol vydanie vojakov do Turecka, pretože by tam nemali spravodlivý proces a ich životy by mohli byť ohrozené, pripomenula agentúra AP. Na uvedené rozhodnutie reagovala turecká strana s pobúrením. Súd v Aténach sa v utorok pri rozhodovaní o novej tureckej žiadosti stotožnil so stanoviskom prokurátora, podľa ktorého Ankara nepredložila žiadne nové dôkazy, ktoré by boli pre posudzovanie významné. Súd sa opäť zíde na budúci týždeň, aby rozhodol o žiadosti o vydanie zvyšných piatich tureckých vojakov. Všetci ôsmi piloti a palubní mechanici požiadali v Grécku o azyl.


Odbory zvolali štrajk za lepšie mzdy, dôchodky a za uznanie svojho právneho štatútu.

FRANKFURT NAD MOHANOM. Najväčšia nemecká letecká spoločnosť Lufthansa sa snaží súdnou cestou zabrániť štrajku palubného personálu, ktorý je naplánovaný na 7. a 8. novembra. Informovala o tom v utorok hovorkyňa spoločnosti, ktorá uviedla, že Lufthansa podala návrh na súd vo Frankfurte nad Mohanom. Odborový zväz UFO, ktorý zastupuje palubný personál leteckej spoločnosti Lufthansa, zvolal 48-hodinový štrajk za lepšie mzdy a dôchodky, a tiež za uznanie svojho právneho štatútu. Zväz v utorok odmietol ponuku Lufthansy na rokovania pred štrajkom. Letecká spoločnosť v pondelok (4. 11.) prvýkrát v tomto roku naznačila ochotu začať rozhovory s UFO, aj keď sa domnieva, že jeho súčasné vedenie nie je oprávnené zastupovať posádky. Aerolínie totiž tvrdia, že noví lídri UFO, ktorí sa ujali funkcií začiatkom tohto roka, neboli zvolení spôsobom, ktorý by spĺňal zákonné požiadavky. Podpredseda zväzu Daniel Flohr označil ponuku na rokovania len za divadielko pre širokú verejnosť. Letecká spoločnosť plánuje vydať špeciálny letový poriadok na dva štrajkové dni. Lufthansa sa tiež obrátila na pracovný súd, aby skontroloval, či UFO môže uzavrieť kolektívne dohody o mzdách. Aerolínie navrhli odborom rokovania od 15. februára 2020, keď má nastúpiť na čelo zväzu novozvolené vedenie. Predtým chcú viesť s odborármi "procedurálne prieskumné rozhovory", uvádza sa v liste lídrom UFO. "Prieskumné rozhovory nenahrádzajú rokovania," odkázal Flohr.


Záplavové vlny v Španielsku odnášali autá, hlásia jedného mŕtveho

Silné zrážky zapríčinili zatvorenie ciest a výpadky elektrickej energie.

MADRID. V pondelok večer zasiahli viaceré časti Španielska silné zrážky, ktoré zapríčinili zatvorenie ciest a výpadky elektrickej energie. V severnom meste Tafalla sa rozvodnili dve miestne rieky. Tamojší hasiči našli telo vodiča, ktorého auto voda zmietla z cesty. Prístup do mesta, v ktorom žije desaťtisíc obyvateľov, opäť obnovili v utorok ráno. Situácia tiež obmedzila hlavnú železničnú trasu. V neďalekom meste Pamplona museli pre dážď zrušiť večerné býčie zápasy. Národná meteorologická agentúra upozorňuje, že prívalové dažde sa môžu objaviť aj v utorok.


Gélinas: V Slovane si vždy našli nejaké výhovorky, výplata však nikdy neprišla

Obranca dostal poslednú výplatu v novembri.

BRATISLAVA. Kanadský hokejový obranca Éric Gélinas priznal, že minulosezónne pôsobenie v slovenskom klube HC Slovan Bratislava pripomínalo nočnú moru. Súčasťou tímu vtedajšieho účastníka nadnárodnej Kontinentálnej hokejovej ligy (KHL) sa stal vlani koncom augusta. V drese Slovana pobudol do februára 2019, keď zamieril do švédskeho Rögle BK. Vo Švédsku bude hrať aj v ročníku 2019/2020. Podobne ako mnoho ďalších bývalých hráčov Slovana, aj on v predchádzajúcich týždňoch riešil s vedením bratislavského klubu vyplatenie neuhradených financií. Chlapci mali v hlavách to, že nedostávajú peniaze, takže sme prehrávali. Nikto však nechcel odísť, pretože by to bolo porušenie zmluvy a klub by mal argument, aby nám viac nezaplatil. Ako napísal zámorský web lapresse.ca, Gélinas sa v lete 2018 dohodol so Slovanom na čistej mzde 275-tisíc eur, dostal však niečo viac ako polovicu. "Posledná výplata, ktorú som dostal, bola v novembri. Potom som už iba počúval: 'Áno, príde ti to.' Vždy našli nejaké výhovorky: 'Nie je to naša chyba, na vine sú sponzori.' Výplata však nikdy neprišla," prezradil Éric Gélinas, ktorého právnici sa dohodli so Slovanom, že mu klub doplatí sumu približne 120-tisíc eur. Práve vyplatenie dlhov voči bývalým hráčom alebo aspoň dohody o splátkových kalendároch je jedna z podmienok pre udelenie licencie bratislavskému klubu pre vstup do najvyššej slovenskej súťaže 2019/2020. Gélinas tiež poznamenal, že rozhovory o nevyplatených mzdách boli medzi hráčmi na dennom poriadku. Tento negatívny jav sa podľa neho pretavil aj do zlých výsledkov. "Prišli ste na štadión a hráči sa bavili, či konečne dostaneme výplatu. Keď som z klubu odchádzal, nemal najlepšiu povesť a mal problémy získať väčšie mená. V tomto smere to mal náročné konkurovať iným klubom v súťaži. Chlapci mali v hlavách to, že nedostávajú peniaze, takže sme prehrávali. Nikto však nechcel odísť, pretože by to bolo porušenie zmluvy a klub by mal argument, aby nám viac nezaplatil," dodal. Skúsený bek si počas kariéry zahral aj v NHL v kluboch New Jersey Devils a Colorado Avalanche. Priznal, že si doteraz zarobil na dobrý život, no v Slovane mu bolo ľúto hlavne mladších spoluhráčov, ktorí si ešte nestihli našetriť žiadnu finančnú rezervu. "V našom tíme boli aj chlapci, ktorí mali osemnásť alebo devätnásť rokov. Tí zarábali mesačne okolo 2000 eur a tie peniaze im chýbali. Museli bývať s rodičmi alebo hľadať pomoc inde," skonštatoval Gélinas, podľa ktorého na tom Slovan nebol dobre ani po stránke materiálno-technického zabezpečenia. Ak by si z domu nepriniesol 25 hokejok predtým, ako mu ich klub zabezpečil, nemal by s čím hrávať.


V Luhansku zabili jedného z hlavných povstaleckých veliteľov

Anaščenko zahynul po tom, ako explodoval jeho automobil.

MOSKVA. Jeden z hlavných veliteľov proruských separatistov na východe Ukrajiny Oleg Anaščenko zahynul v sobotu v meste Luhansk po tom, ako explodoval jeho automobil. Vo vozidle sa nachádzala jedna ďalšia bezprostredne neidentifikovaná osoba, ktorá taktiež prišla o život. Hovorca luhanských milícií obvinil z incidentu ukrajinské špeciálne služby. Tlačová kancelária luhanských milícií označila udalosť za teroristický útok. "Plukovník Anaščenko bol zabitý pri teroristickom útoku, výbuchu auta, o 07.50 h miestneho času," uviedla kancelária, ktorú cituje ruská agentúra TASS. Luhanská ľudová republika (LĽR) je popri Doneckej ľudovej republike (DĽR) jedným z dvoch ukrajinských regiónov, kde proruskí separatisti od apríla 2014 bojujú proti ukrajinským vládnym silám. Konflikt si vyžiadal už viac než 9800 mŕtvych. Boje na východe Ukrajiny tento týždeň prudko eskalovali.


Štyria pakistanskí policajti zahynuli pri útoku militantov

PEŠAWAR. Štyria policajti zomreli po tom, čo ozbrojenci spustili paľbu na ich policajné auto. Incident sa stal v utorok v meste Dera Ismail Khan a podľa predstaviteľa miestnej polície ďalší dvaja muži zákona utrpeli zranenia. Z útoku sú podozriví pakistanskí militanti, ale zatiaľ sa k nemu nikto neprihlásil. Dera Ismail Khan sa nachádza v provincii Chajbar Paštúnchwá, ktorá leží na hranici s Afganistanom. V oblasti dlho pôsobí Pakistanský Taliban aj ďalšie militantné skupiny.


Ravasz: O rómskom holokauste vieme málo. To však neznamená, že nebol

Počas druhej svetovej vojny zomrelo vyše 300-tisíc európskych Rómov.

BRATISLAVA. Ministerka spravodlivosti Lucia Žitňanská a splnomocnenec vlády pre rómske komunity Ábel Ravasz vyzývajú na symbolické zapálenie sviečky za obete rómskeho holokaustu. Tie si pripomíname v stredu po tom, ako 2. augusta 1944 zavraždili v koncentračnom tábore Auschwitz-Birkenau viac ako 3000 Rómov. Celkovo počas druhej svetovej vojny zomrelo vyše 300-tisíc európskych Rómov. TASR o tom v stredu informovali z úradu splnomocnenca vlády. Symbolická sviečka sa dá zapáliť na sociálnej sieti, a to dočasnou zmenou profilovej fotografie. Má pritom vyjadriť to, čo museli Rómovia počas druhej svetovej vojny prežívať, ale zároveň aj životnú silu, ktorou Rómovia oplývajú a vďaka ktorej si napriek neprajným situáciám nenechajú vziať svoju identitu. "Skutočnosť, že počas holokaustu boli vyvražďovaní aj Rómovia, je verejnosti len málo známa. Preto sme sa rozhodli šíriť túto informáciu. To, že o rómskom holokauste vieme málo, neznamená, že nebol. A neznamená, že sa o ňom nemáme a nemusíme snažiť dozvedieť stále viac," skonštatoval Ravasz. Ravasz súčasne dodal, že históriu a spoločenské nálady netreba podceňovať. Práve tie spolu s verejnou mienkou dokážu podľa neho pomknúť ľudí k hrozným činom. "Keď dnes počúvam od rôznych politikov alebo čítam rôzne slová o neprispôsobivých asociáloch, vidím v tom až hrozivú paralelu s udalosťami spred 70 rokov," doplnila Žitňanská. Úrad splnomocnenca vlády pre rómske komunity sa aj tento rok zúčastní na viacerých pietnych aktoch. Svoje zastúpenie bude mať napríklad v Banskej Bystrici, Dubnici nad Váhom, Seredi, Fiľakove či Rimavskej Sobote.


Jeden z víťazov Slovak Press Photo prišiel o cenu, porušil pravidlá

Dôvodom odobratia ceny, vôbec prvýkrát v histórii súťaže, bol fakt, že séria fotografií vznikla skôr, než bol časový interval.

BRATISLAVA. Organizátori súťaže Slovak Press Photo odobrali prvú cenu v kategórii Stredoeurópska fotografia, ktorú 19. októbra v rámci piateho ročníka súťaže získal Oldřich Malacht z Českej republiky. Dôvodom odobratia ceny, vôbec prvýkrát v histórii súťaže, bol fakt, že séria fotografií Za hradbou hôr vznikla skôr, ako bol časový interval, v ktorom mohli byť urobené snímky prihlásené do súťaže. Podľa pravidiel zverejnených na internetovej stránke Slovak Press Photo sa do jednotlivých kategórií súťaže mohli tvorcovia prihlásiť s prácami, ktoré vznikli v období od 1. septembra 2015 do 31. augusta 2016. "Po slávnostnom odovzdávaní cien dňa 19. októbra 2016 sme dostali podnet, že snímky Oldřicha Malachta vznikli skôr ako stanovenom období," informovala riaditeľka Slovak Press Photo Jana Garvoldtová. "Autora sme následne oslovili a ten pravdivosť podnetu potvrdil, vedomý si následkov - odobratia ceny i zvesenia jeho fotografií z výstavy," uviedla Garvoldtová. Do tohtoročnej súťaže Slovak Press Photo sa zapojilo celkovo 191 fotografov, ktorí zaslali dovedna 1522 fotografií. Návštevníci si môžu pozrieť ocenené fotografie vo výstavných priestoroch Starej radnice Múzea mesta Bratislavy a v Justiho sieni Primaciálneho paláca v Bratislave do 30. novembra.


V Argentíne prerušili kampaň na znak solidarity s nezvestným aktivistom

Santiago Maldonado zmizol po násilnom postupe úradov proti obsadeniu územia domorodcami v Patagónii.

BUENOS AIRES. Argentínske politické strany v stredu zhodne prerušili vrcholiacu kampaň pred nadchádzajúcimi parlamentnými voľbami a zrušili záverečné akcie na znak solidarity s nezvestným aktivistom za práva juhoamerických Indiánov z etnika Mapuče. Dvadsaťosemročný Santiago Maldonado zmizol pred viac ako dvoma mesiacmi po násilnom postupe úradov proti obsadeniu územia domorodcami v Patagónii. Aktivisti na ochranu ľudských práv činili za to zodpovednými príslušníkov hraničnej polície. V utorok sa v rieke Chubut našlo mŕtve telo, ktoré však zatiaľ neidentifikovali, a to iba rádovo stovky metrov od lokality, kde došlo k násilnému zásahu. Príslušníci spomínaného pôvodného obyvateľstva regiónu požadujú od istého talianskeho textilného koncernu v juhoargentínskej provincii Chubut vrátenie pozemkov - posvätných podľa ich tradícií.


Najnovšie protesty na hraniciach Izraela s Gazou neprežili dvaja Palestínčania

GAZA. Dvaja Palestínčania zahynuli a najmenej 241 ďalších utrpelo zranenia počas najnovšieho z piatkových protestov na hraniciach Izraela a pásma Gazy. Uviedla to agentúra DPA s odvolaním sa na ministerstvo zdravotníctva tohto palestínskeho územia ovládaného militantným hnutím Hamas. Televízia al-Arabíja informovala o troch mŕtvych Palestínčanoch. Podľa svedkov sa stovky demonštrantov blížili k pohraničnému plotu na piatich rozličných miestach, kde pálili pneumatiky a do Izraela púšťali horiace šarkany a balóny. Na protestoch sa podľa agentúry Reuters zúčastnilo približne 20-tisíc ľudí. Hamas organizuje takéto protesty takmer každý týždeň už od 30. marca. Odvtedy pri nich zahynulo približne 170 Palestínčanov. Motívom protestov je sčasti snaha upriamiť pozornosť na izraelsko-egypstkú blokádu, uvalenú na pásmo Gazy po tom, ako sa ho v roku 2007 zmocnil Hamas. Izraelčania vyhlasujú, že bránia svoje hranice, a obviňujú Hamas, ktorý sa zaprisahal zničiť Izrael, že zneužíva protesty na zakrytie pokusov narušiť hraničné oplotenie a zaútočiť na civilistov i vojakov.


Matcha je zázračný zelený prášok. Toto by ste mali vedieť o japonskom zelenom čaji

Hoci niektorí opisujú jeho chuť ako chuť trávy či špenátu, prospieva zdraviu.

Matcha je zmes japonských zelených čajov. Nie však obyčajná. Iba elitní japonskí farmári poznajú tajomstvo jeho výroby. Výroba tohto čaju je jednou najnáročnejších metód produkcie čajov na svete. V Japonsku je viac ako 30 000 farmárov zaoberajúcich sa pestovaním čaju, no iba 300 z nich má oprávnenie JAS pre výrobu čaju Matcha. Zber aj spracovanie sú podmienené špeciálnym postupom, ktoré dovedú tento produkt k dokonalosti. Typická je jeho zelená farba, vďaka ktorej ho môžete spoznať v špecializovaných obchodoch. V bežných reťazcoch ho dostať len ťažko a najmä nie v dostatočne „čistej“ forme. Jedinečnosťou Matcha čaju je aj jeho podoba. Je totiž rozomletý na jemný prášok. Aj v doslovnom preklade názov tohto čaju znamená „práškový čaj“. V prípade klasických čajov pijeme listy či kvety zaliate horúcou vodou. No matcha čaj sú samotné rozomleté listy, ktoré dostávame do organizmu. Tradične sa pije jedna čajová lyžička čaju na 2 deci vody, ktorá by však nemala zovrieť. Aj keď výrazná zelená farba tohto čaju môže byť zaujímavým lákadlom pre marketérov a ich nápady, nie je to jediné pozitívum. Má rovnaké vlastnosti ako iné zelené čaje, no pôsobí ešte intenzívnejšie, keďže ho pijete „celý“. Chuť čaju Matcha je intenzívna. Niektorí ju popisujú ako chuť trávy alebo špenátu. Ako klasický zelený čaj, niekomu môže pripadať horký. Osviežujúci nápoj z neho získate, keď doň pridáte šťavu z citróna, no môžete ho aj osladiť. Niektorí jeho fanúšikovia si ho pridávajú aj do smoothies alebo dokonca do polievok, koláčov či pudingov. Použiť ho môžete aj ako surovinu do nanukov, prisypať si ho do jogurtu, cereálií aj želé. Využiť ho možno aj v kozmetike. Niektorí ľudia so šikovnými rukami si z neho vyrábajú domáce masky na tvár. Ak sa rozhodnete tento čaj ochutnať, nezabúdajte, že na kvalite v tomto prípade netreba šetriť. Príliš nízka cena môže byť výstražným znamením, že niečo nie je v poriadku.


Čína kritizovala Trumpove výroky o útlaku Ujgurov

Pekingu sa nepáčilo podujatie na pôde OSN, ktoré poukázalo na situáciu Ujgurov v Číne.

PEKING. Peking sa v stredu ohradil voči "nepravdivým poznámkam" amerického prezidenta Donalda Trumpa na adresu čínskej politiky voči Hongkongu a ujgurskej národnostnej menšine. S odvolaním sa na vyhlásenia hovorcu čínskeho ministerstva zahraničných vecí Keng Šuanga o tom informovala agentúra AFP. Keng ostro skritizoval "nepravdivé výroky, ktoré americká strana spomenula vo svojom prejave". Reagoval tak na kritiku zo strany Trumpa, ktorý v utorok vyzval Peking, aby "chránil slobodu a právny systém Hongkongu i demokratický spôsob života." Hovorca čínskeho rezortu diplomacie v reakcii na slová amerického prezidenta vyhlásil, že Spojené štáty by s Čínou "mali hľadať kompromis", pričom obe krajiny vyzval, aby "k vzájomným odlišnostiam pristupovali podľa zásad obojstranného rešpektu". Peking zároveň odsúdil americké ministerstvo zahraničných vecí za to, že pri príležitosti Valného zhromaždenia OSN zorganizovalo podujatie, ktorého cieľom bolo poukázať na neutešenú situáciu Ujgurov žijúcich v Číne. Podľa slov zástupcu ministra zahraničných vecí Johna Sullivana chceli Spojené štáty týmto podujatím získať podporu pre dosiahnutie "ukončenia odpornej represívnej kampane Číny voči Ujgurom". "Rád by som na tomto mieste zdôraznil, že otázka Sin-ťiangu (autonómna oblasť Číny obývaná Ujgurmi) nemá nič spoločné s náboženstvom alebo ľudskými právami, ale má antiseparatistický a antiteroristický charakter", povedal v reakcii na podujatie amerického rezortu diplomacie Keng. V Sin-ťiangu podľa jeho slov "pretrvávajú prosperita a stabilita, ako aj národná jednota a sociálna harmónia", pričom "všetko zákerné očierňovanie a ohováranie zo strany USA a iných krajín je zbytočné". Podľa odhadov OSN sa v internačných táboroch v Číne v súčasnosti nachádza približne milión Ujgurov a príslušníkov ďalších turkotatárskych menšín. Osoby, ktoré tieto tábory zažili, vydávajú svedectvá o mučení, podvýžive a bití väzňov. Čína podobné obvinenia odmieta a tvrdí, že ide o strediská odborného vzdelávania, kam sú moslimskí Ujguri posielaní na politickú a pracovnú prevýchovu. Ich internáciou chce Peking - ako tvrdí - bojovať proti šíreniu extrémistickej ideológie, terorizmu a separatizmu. Ujguri sú početné turkotatárske, prevažne moslimské etnikum žijúce v autonómnej oblasti Sin-ťiang na severozápade Číny.


Prírodný, bio či klinicky testovaný: Viete, čo znamenajú tieto označenia?

Vysvetlíme vám najbežnejšie výrazy používané pri kozmetických produktoch.

To, aké vlastnosti má váš obľúbený kozmetický produkt, možno len matne tušíte. Prírodný, hypoalergénny, bio, hydrofilný? Žargón v „beauty“ priemysle môže byť niekedy mätúci alebo nejasný a jeho skutočný význam môže byť trochu iný, než by sa vám zdalo. Priblížime vám niekoľko najpoužívanejších. Ani toto označenie negarantuje, že sa na sto percent vyhnete alergickej reakcii. Hypoalergénny však znamená, že je pri danom produkte oveľa nižšia pravdepodobnosť, že ju spôsobí. Predpona hypo v tomto prípadne predstavuje význam menší, nízky. Alergickú reakciu však môžu spôsobiť ako syntetické, tak aj prírodné látky, vône, konzervanty a ďalšie zložky. Ak by ste sa aj podľa nápisu na obale mali alergickej reakcii vyhnúť, vždy sa môže nájsť človek, u ktorého to tak bude. Našli ste kozmetický produkt s týmto označením? Zrejme ide o make-up či krém, ktorý sa používa pri akné a nedokonalej mastnej pleti. Nekomedogénny znamená, že by nemal upchávať póry a mal by zabraňovať vzniku vyrážok a akné. Keďže však neexistujú všeobecne platné normy, ktoré by garantovali vlastnosti takéhoto produktu, netreba sa na označenie nekomedogénny slepo spoliehať. Ak sa chcete vyhnúť upchávaniu pórov, uistite sa, že si pravidelne každé ráno aj večer čistíte, respektíve odličujete pokožku a vyhnite sa dlhodobému noseniu make-upu či podkladových báz. Toto označenie znamená, že produkt bol v laboratóriách preskúmaný podľa prísnych vedeckých štandardov, aby sa overilo, že je bezpečný a efektívny. Študujú sa jednotlivé prísady a aj hotový prípravok vrátane kvality, stálosti, bezpečnosti, účinkov na pleť. Takéto testovanie vykonávajú odborníci najčastejšie z odborov ako sú toxikológia, chémia, biochémia a obdobné. U konzumentov vzrastá dopyt po prírodných produktoch. Takto označená kozmetika však nemusí byť bez umelo vyrobených chemikálií. Produkt možno označiť za prírodný aj vtedy, ak obsahuje čo i len malé percento prírodných zložiek, pričom toto číslo sa v rôznych krajinách môže líšiť. Označenie prírodný nám iba veľmi málo hovorí o tom, aké má produkt ostatné ingrediencie, preto je dôležité si podrobne prečítať jeho zloženie. Obvykle je povolené, že môže obsahovať aj umelé konzervačné látky. Nejeden kozmetický výrobok sa hrdí týmto prívlastkom a mnohé značky na ňom stavajú svoj imidž. Neexistuje však jednotná smernica na udelenie takéhoto certifikátu v prípade kozmetiky, a preto to, čo sa pod jej názvom skrýva, závisí od individuálneho certifikačného orgánu, ktorý označenie udelil. „Ak dnes vidíte na produkte značku bio alebo prírodná kozmetika, ich bio hodnota sa od výrobku k výrobku mení aj podľa kritérií rôznych certifikačných spoločností,“ tvrdia Martina Beránková a Jarmila Hojerová, pedagogičky a výskumníčky v oblasti kozmetickej chémie a technológie na Fakulte chemickej a potravinárskej technológie STU v Bratislave. Vo všeobecnosti však označenie bio znamená, že by mal byť výrobok šetrnejší k životnému prostrediu, je vyrobený v súlade s ekologickým poľnohospodárstvom, ohľaduplný k zvieratám a neobsahuje rôzne modifikované zložky. V starostlivosti o pokožku zohráva alkohol viaceré úlohy. Môže ísť o mastný alkohol, parfumáciu na báze alkoholu alebo jednoduchý alkohol. Mastné alkoholy sa nesprávajú ako klasické alkoholy, ktoré vysušujú, ale práve naopak. Sú odvodené od tukov a olejov a majú hydratačné vlastnosti. Do kozmetických produktov sa tiež pridávajú vône, ktorých základom je obvykle benzylakohol a ide o veľmi malé množstvá. Prívlastok bez alkoholu teda súvisí najmä s jednoduchým alkoholom (izopropyl alebo denaturovaný lieh), ktoré vo väčších množstvách môže oslabovať funkciu pokožky a vysušovať ju. Aktívna zložka znamená „biologicky aktívna“, teda dokáže mať biologicky vplyv na pokožku. Na produktoch je zvyčajne napísané, aké percento takýchto zložiek obsahujú. Najčastejšie ide o alfa-hydroxykyseliny, poly-hydroxykyseliny (často sa vyskytujúce v ovocí), retinol a vitamín C. Ich účinnosť však závisí aj od správnej koncentrácie a hodnoty pH, čo nie všetky výrobky vhodne dodržiavajú. Pri kyselinách platí, že čím nižšia je ich koncentrácia, tým väčší efekt bude pri ideálnom pH produkt mať. Inak tieto zložky nebudú vôbec aktívne. Esenciálne oleje sa získavajú z rastlín lisovaním, destiláciou či extrakciou a teda konečný produkt v sebe nesie ich „esenciu“, vôňu. Sú prchavé a používajú sa už tisícky rokov napríklad v rámci aromaterapie. Ich liečivé schopnosti sa v súčasnosti snaží využiť aj kozmetický priemysel, objavujú sa v prírodných výrobkoch v podobe levanduľového, ružového, mätového, či pomarančového oleja a mnohých ďalších. Ani ich prírodný pôvod však nezaručuje, že sú úplne neškodné a u niektorých ľudí môžu podráždiť pokožku, preto sa v kozmetických výrobkoch používajú v slabšej koncentrácii.


Desiatky migrantov zaútočili neďaleko Bruselu na šesticu policajtov

Dvaja policajti utrpeli ľahšie zranenia.

BRUSEL. Asi 40 migrantov, niektorí ozbrojení palicami, zaútočilo v noci na piatok na parkovisku čerpacej stanice pri obci Grand-Bigard ležiacej neďaleko Bruselu na šesticu belgických policajtov v civile. Informovala o tom televízia RTBF s odvolaním sa na policajné zdroje. Podľa nej policajti zasahovali v lokalite využívanej migrantmi na začiatok cesty smerom do Veľkej Británie proti asi tuctu občanov Eritrey, Etiópie a Sudánu, ktorých pristihli pri pokuse dostať sa do jedného z kamiónov. Migranti z miesta ušli, policajti pokračovali v prehľadávaní vozidla, aby sa presvedčili, že sa v jeho nákladnom priestore už nikto neukrýva. Vtedy na nich zaútočilo okolo 40 osôb. Dvaja policajti, ktorí použili pri sebaobrane obušky a varovné výstrely, utrpeli ľahšie zranenia. Muži zákona požiadali o vyslanie posíl, s pomocou ktorých zadržali 16 podozrivých. Belgický minister vnútra Jan Jambon v reakcii na nočné udalosti na sociálnej sietí Twitter ubezpečil o tvrdom postupe polície i justície voči páchateľom útokov na vodičov kamiónov i policajtov, ako aj proti nelegálnemu prisťahovalectvu a pašovaniu ľudí.


Euro bola chyba, tvrdí tohtoročný nobelista za ekonómiu

Ekonóm pripomenul, že tento názor má už od začiatku zavedenia spoločnej meny.

BRATISLAVA. Ekonomiky jednotlivých krajín Európskej únie sú príliš rozdielne na to, aby mohli byť spojené jednou menou. Povedal to v rozhovore jeden z dvoch tohtoročných laureátov Nobelovej ceny za ekonómiu Oliver Hart v rozhovore pre španielsku redakciu webu EurActiv. Upozornil na to český web novinky.cz. "Nebola by to smutná vec, ak by Európa v budúcnosti opustila spoločnú menu," povedal Hart s tým, že od Britov bolo veľmi múdre, že sa hneď na začiatku rozhodli projektu spoločnej meny nezúčastniť. "Euro bola chyba," povedal ďalej Hart. Pripomenul, že tento názor má už od začiatku zavedenia spoločnej meny. Podľa Harta zašla centralizácia moci EÚ príliš ďaleko. "Ak opustí tento trend mohla by Únia prosperovať, v opačnom prípade sklame," dodal ekonóm. Oliver Hart sa narodil v roku 1948 v Londýne a pôsobí ako profesor ekonómie na Harvardskej univerzite, kde učí od roku 1993. Nobelovu cenu za ekonómiu získali tento rok Hart a Benght Holmström za "príspevky k teórii zmlúv".


Zeman vymenuje Zaorálka za českého ministra kultúry v utorok

Lubomír Zaorálek už bol ministrom zahraničných vecí.

PRAHA. Český prezident Miloš Zeman vymenuje Lubomíra Zaorálka (ČSSD) za ministra kultúry v utorok 27. augusta o 13.15 h. Na Twitteri to vo štvrtok oznámil hovorca hlavy štátu Jiří Ovčáček. Končí sa tak niekoľkomesačný boj o ministerstvo kultúry. Premiér Andrej Babiš (ANO) už prezidentovi odoslal návrh na vymenovanie Zaorálka, bývalého ministra zahraničných vecí. Exminister kultúry Antonín Staněk výber nového kandidáta pochválil. "Verím, že Lubomír Zaorálek bude reprezentovať tú zodpovednejšiu časť ČSSD a bude pokračovať v podpore tých, čo držia kultúru zdola, nie tých hore, čo si z toho urobili výhodný biznis," napísal na Twitteri Staněk, ktorého citoval portál iDNES.cz a server Českej televízie (ČT). Ešte pred vymenovaním Zaorálka sa s ním v pondelok dopoludnia Zeman stretne. Zaorálka navrhol ako nového ministra kultúry šéf ČSSD Jan Hamáček po tom, čo sa nominácie vzdal podpredseda strany Michal Šmarda. Toho totiž odmietal vymenovať prezident a ako dôvod uviedol jeho "odbornú nekompetentnosť". Neskôr bol proti Šmardovi aj premiér Babiš, lebo "Šmarda by len kritizoval". Zaorálek však u Zemana prejde a ani Babiš nie je proti. Skončí sa tak spor o ministerstvo kultúry, ktorý zamestnával českých politikov od apríla, keď odbornú verejnosť rozhnevalo, že vtedajší minister Staněk odvolal riaditeľa Národnej galérie Praha Jiřího Fajta a riaditeľa Múzea umenia Olomouc Michala Soukupa. Sociálna demokracia sa potom rozhodla Staňka vymeniť. Prezident Zeman sa Staňka zastával a vo funkcii ho udržal do konca júla. A keď ho odvolal, dal najavo, že Šmardu nevymenuje. ČSSD pre to dokonca hrozila odchodom z vlády, ale Hamáček nakoniec prišiel s riešením - že do vlády znovu privedie Zaorálka. Tento politik bol pôvodne odporcom vzniku menšinovej vlády ČSSD s hnutím ANO, tolerovanej komunistami. Zaorálek mal najprv napäté vzťahy so Zemanom, lebo ho nevolil za prezidenta v roku 2003, ale Zaorálek si uňho napravil povesť ako minister zahraničných vecí. Dokonca chodili spolu hrať šach, napísal portál iDNES.cz. Ani Babiš nemal najprv dobrý vzťah so Zaorálkom, ktorý šéfa ANO ostro kritizoval a dokonca ho označil za "cudzopasný fikus", pripomenul portál Novinky.cz. Vo štvrtkovom rozhovore pre denník Právo Babiš uviedol, že sa k minulosti už nebude vracať a verí, že Zaorálek ministerstvo kultúry zvládne. Hamáček, ktorý obhajuje vládnu koalíciu ČSSD s ANO (vďaka nej sa stal ministrom vnútra), bude musieť na piatkovom zasadnutí predsedníctva strany prekonať odpor kolegov voči koalícii s Babišom. Niektorí dokonca vyzývali Hamáčka na odchod z vedenia strany.


Trump si za poradkyňu v oblasti životného prostredia vybral klimaskeptičku

Hartnett White vyhlásila, že mainstreamová klimatická veda jej pripomína dogmatické tvrdenia ideológov a klerikov.

WASHINGTON. Americký prezident Donald Trump si za svoju poradkyňu pre oblasť životného prostredia vybral ženu, ktorá spochybňuje vplyv človeka na klimatické zmeny a v sporoch medzi ťažobnými spoločnosťami a ekológmi stojí na strane ropného priemyslu. Biely dom oznámil, že Trump nominuje za predsedníčku prezidentskej Rady pre kvalitu životného prostredia Kathleen Hartnett White, ktorá bola doteraz činná v Texaskej nadácii pre verejnú politiku. Podľa agentúry AP ide o mimovládku, ktorá je financovaná ťažobnými spoločnosťami. Hartnett White sa ohradzuje proti zisteniam vedcov v oblasti klimatických zmien a okrem iného vyhlásila, že "mainstreamová klimatická veda" jej pripomína "dogmatické tvrdenia ideológov a klerikov".


Budovy najvyšších ústavných činiteľov budú objektmi bezpečnosti štátu

Parlament schválil novelu stavebného zákona.

BRATISLAVA. Objekty slúžiace na plnenie úloh troch najvyšších ústavných činiteľov Slovenskej republiky budú považované za stavby pre bezpečnosť štátu. Parlament schválil novelu stavebného zákona, ktorú predložila trojica poslancov koaličného Smeru Jaroslav Baška, Dušan Bublavý a Peter Šuca. Podľa nich vzhľadom na skutočnosť, že v objektoch slúžiacich na plnenie úloh prezidenta, predsedu Národnej rady (NR) SR a premiéra je nevyhnutné dodržiavať prísne režimové opatrenia, je vhodné, aby aj pri stavebných konaniach boli dodržiavané osobitné opatrenia. Zahrnutím týchto budov pod pojem "stavby pre bezpečnosť štátu" sa docieli, že pôsobnosť stavebného úradu na tieto stavby bude vykonávať ministerstvo vnútra. Súčasný stavebný zákon hovorí, že za stavby pre bezpečnosť štátu sa považujú objekty v správe, nájme alebo vo výpožičke ministerstva vnútra, Slovenskej informačnej služby a Národného bezpečnostného úradu užívané na služobné účely. Patria sem aj stavby, ktoré sú v správe, nájme alebo vo výpožičke rozpočtových organizácií alebo príspevkových organizácií, akciových spoločností a štátnych podnikov v zakladateľskej alebo v zriaďovateľskej pôsobnosti týchto orgánov.


Potopený juhokórejský trajekt vyzdvihli po troch rokoch na hladinu

Pri nehode dňa 16. apríla 2014 zahynulo 304 ľudí, zväčša stredoškolákov na školskom výlete.

SOUL. Juhokórejský trajekt Sewol, ktorý sa prevrátil a potopil v rozbúrenom mori pri pobreží krajiny pred takmer troma rokmi pomaly vytiahli na hladinu. Po dlhých hodinách skúšok a príprav pracovníci na dvoch nákladných člnoch začali v stredu v noci záchrannú operáciu. Pod vrak ležiaci vyše 40 metrov pod hladinou pri ostrove Čindo neďaleko juhozápadného pobrežia Kórey, umiestnili potápači 66 oceľových lán pripojených ku kovovým zdvíhacím plošinám, ktorých montážou strávili celé mesiace. Pravobok trajektu sa objavil nad hladinou, čo umožnilo pracovníkov vyliezť naň a pripevniť ho pevnejšie k nákladným člnom.Následne by sa malo začať s nakladaním vraku do čiastočne ponorného plavidla, ktoré ho prevezie na pevninu. Očakáva sa, že celý proces, vrátane odčerpania vody a paliva z potopeného trajektu, potrvá niekoľko nadchádzajúcich dní. Pri potopení trajektu zahynulo oficiálne 295 ľudí, pričom deväť je doposiaľ nezvestných. Rodiny týchto nezvestných teraz dúfajú, že ich telá objavia vo vraku lode. Väčšina z obetí tragédie boli študenti, ktorí smerovali na exkurziu na ostrov Čedžu. Zachrániť sa podarilo iba 172 zo 476 ľudí na palube. Kapitán trajektu prežil a odpykáva si doživotný trest.


Belgicko prisľúbilo podporu mierovému dialógu v Líbyi

Líbya sa nachádza v nestabilnej politickej a bezpečnostnej situácii.

BRUSEL. Belgicko podporuje vládu národnej jednoty v Líbyi a vyzýva tamojšie znepriatelené strany k priamemu dialógu s cieľom stabilizovať politickú situáciu v tejto krajine. Uviedol to v piatok belgický vicepremiér a minister zahraničných vecí Didier Reynders po stretnutí s premiérom líbyjskej vlády národnej jednoty Fájizom Sarrádžom. Tlačová agentúra Belga v tejto súvislosti pripomenula, že Líbya sa stále nachádza v nestabilnej politickej a bezpečnostnej situácii. Vláda národnej jednoty, uznávaná medzinárodným spoločenstvom, má kontrolu iba nad západnou časťou územia Líbye. Východnú, najväčšiu časť krajiny zase ovláda vplyvný generál Chalífa Haftár, ktorý sa štylizuje do úlohy hlavného bojovníka voči islamským radikálom. "Belgicko urobí všetko, aby pomohlo zorganizovať priamy dialóg medzi vládou národnej jednoty a vojenským veliteľom Haftárom," oznámil Reynders. Sarrádž po stretnutí s belgickým vicepremiérom vyhlásil, že jeho vláda národnej jednoty chce dosiahnuť to, aby všetky súperiace tábory v Líbyi vstúpili do politických rozhovorov o budúcnosti krajiny.


Európska únia predĺži ekonomické sankcie voči Rusku

BRUSEL. Lídri krajín EÚ sa v piatok na summite v Bruseli dohodli na predĺžení ekonomických sankcií uvalených na Rusko v súvislosti s anexiou Krymu a podporou separatistov na východe Ukrajiny. Oznámila to agentúra Reuters s odvolaním sa na nemenovaného predstaviteľa EÚ. Rozhodnutie o predĺžení sankcií o ďalších šesť mesiacov, teda do konca januára budúceho roka, by malo byť oficiálne potvrdené v najbližších dňoch. Opatrenia postihujú ruský bankový, finančný a energetický sektor. Podľa Rádia Slobodná Európa (RFE/RL) sa lídri EÚ dohodli na predĺžení sankcií voči Rusku počas nočných rokovaní. V nadchádzajúcich týždňoch tento krok oficiálne schvália veľvyslanci členských krajín EÚ. Na predĺženie sankcií vyzvali účastníkov summitu francúzsky prezident Emmanuel Macron a nemecká kancelárka Angela Merkelová. Svojich kolegov predtým informovali o stave implementácie minskej mierovej dohody, ktorá by mala ukončiť konflikt na východe Ukrajiny. Ani jedna zo strán však jej ustanovenia zatiaľ plne neimplementovala. Európska únia zaviedla sankcie voči Rusku v lete 2014 a odvtedy ich opakovane o šesť mesiacov predlžuje. Platnosť tých súčasných mala vypršať 31. júla. Sankcie by boli zrušené, ak by EÚ dospela k záveru, že Rusko dodržiava minskú mierovú dohodu z roku 2015.


SaS: Ústavný súd vychádza v ústrety Smeru

Prezident Kiska bude musieť vymenovať ústavných sudcov.

BRATISLAVA. Strana Sloboda a Solidarita (SaS) nerozumie, akým spôsobom formuje ústavné pravidlá Ústavný súd SR. Reagovala tak na rozhodnutie Ústavného súdu, podľa ktorého bude musieť prezident SR Andrej Kiska vymenovať na tri neobsadené miesta ústavných sudcov z kandidátov, ktorých v minulosti odmietol. "Vyzerá to tak, že na ústavnom súde existujú prinajmenšom dva prístupy, ktoré si navzájom protirečia. Rozhodnutie, ktoré prikazuje prezidentovi vymenovať ústavných sudcov z tých kandidátov, ktorých mu predložil parlament, je v rozpore s rozhodnutím, ktoré prezidentovi umožňuje odmietnuť kandidáta parlamentu na funkciu generálneho prokurátora," uviedol poslanec Národnej rady SR za SaS Alojz Baránik. Táto situácia podľa neho vyvoláva dojem, že ústavný súd "nekliesni cestu spravodlivosti, ale vychádza v ústrety politickej strane Smer". Zdôrazňuje, že hoci sú rozhodnutia v prípade kandidáta na generálneho prokurátora Jozefa Čentéša a odmietnutých kandidátov na ústavných sudcov navonok protirečivé, ich politický menovateľ je spoločný. "Raz Smeru vyhovovalo, aby prezident Gašparovič mohol Jozefa Čentéša odmietnuť a teraz tej istej strane vyhovuje, aby prezident Kiska musel vymenovať sudcov, ktorých mu Smer navrhol. Takto vyzerá súmrak slovenskej ústavnosti, pretože spravodlivosť a rozumný ústavný poriadok nahrádzajú zištné politické záujmy," doplnil Baránik. Prvý Senát ÚS SR rozhodol, že základné práva skupiny kandidátov na ústavných sudcov na prístup k voleným a iným verejným funkciám za rovnakých podmienok prezident rozhodnutím o ich nevymenovaní porušil. Senát prezidentovo rozhodnutie zrušil a zároveň mu prikázal, aby vo veci znova konal a rozhodol tak, že z dostatočného zvoleného počtu kandidátov navrhnutých NR SR vymenuje troch za sudcov ÚS SR. "Všetci kandidáti navrhnutí prezidentovi Národnou radou od roku 2014 zostávajú kandidátmi na sudcovskú funkciu. Ide o Jána Bernáta, Miroslava Duriša, Evu Fulcovú, Janu Laššákovú, Mojmíra Mamojku, Juraja Sopoligu a Imricha Volkaia," uviedol predseda I. senátu Peter Brňák. Prezident z celkovo ôsmich navrhnutých kandidátov v rokoch 2014 a 2016 vymenoval do funkcie len Janu Baricovú. Ostatných odmietol s tým, že nespĺňali nároky spojené s daným postom. Argumentoval pritom predchádzajúcim rozhodnutím ÚS v kauze nevymenovania Jozefa Čentéša za generálneho prokurátora. V 13-člennom pléne ÚS sú tak tri miesta dlhodobo neobsadené. Stredajšie rozhodnutie ÚS vychádzalo z podaných sťažností na porušenie práv len od piatich zo siedmich odmietnutých kandidátov - Evy Fulcovej, Juraja Sopoligu, Miroslava Duriša, Jany Laššákovej a Jána Bernáta.


Le Penová uteká pred antisemitizmom, no ten ju stále dobieha

Francúzsko nemá zodpovednosť za židov, ktorých nechalo vyviesť do Auschwitzu, vyhlásila líderka Národného frontu.

PARÍŽ. Vélodrome d'Hiver je večnou škvrnou francúzskej histórie. Po zotmení 16. júla 1942 francúzska polícia obkľúčila približne 13-tisíc židov z celého Paríža a nahnali ich do známeho krytého cyklistického štadióna, na ktorom sa v roku 1924 konala letná olympiáda a kam chodievali ľudia ako Ernest Hemingway, aby si užívali preteky. Zo štadióna, ktorý leží neďaleko Eiffelovej veže, previezli väčšinu židov do nacistického koncentračného táboru Auschwitz. Takmer nikto z nich sa už domov nevrátil. Dôvodom, prečo je práve tento incident taký dôležitý vo francúzskej národnej pamäti, je fakt, že židov obkľúčila francúzska polícia a nie nemeckí nacisti ako v iných podobných prípadoch. V krajine, ktorá sa hrdo hlási k myšlienkam rovnosti a všeobecného občianstva, a ktorá zrovnoprávnila židov dávno pred jej európskymi susedmi, je Vélodrome d'Hiver pripomienkou temnej a smrteľnej epizódy spolupráce s nacistickým režimom. V roku 1995 na štadióne rečnil vtedajší prezident Jacques Chirac. „Francúzsko, domov osvietenstva a ľudských práv, krajina vítania a azylu, sa v tento deň dopustila niečoho, čo sa nedá napraviť. Svojich ľudí odovzdala ich katom,“ povedal vtedy. Teraz do toho vstupuje Marine Le Penová, kandidátka krajne pravicového Národného frontu na prezidentku vo voľbách, ktorých prvé kolo sa uskutoční 23. apríla. „Nemyslím si, že Francúzsko je za to zodpovedné,“ povedal v nedeľu vo vysielaní verejnoprávnej televízie. „Vo všeobecnosti nesú zodpovednosť tí, ktorí boli vtedy pri moci, to nie je Francúzsko.“ Potom vo svojich výrokoch pokračovala . „Na Francúzsko sa roky kydalo. Naše deti sa učia, že majú veľa dôvodov kritizovať svoju vlasť, učia ich, aby videli len temné časti našej histórie,“ vyhlásila. „Chcem, aby boli znovu na Francúzsko hrdé.“ Samozrejme, pre Le Penovú je nebezpečné živiť úvahy o minulosti. Roky sa snažila presvedčiť kritikov, že zbavila stranu pozostatkov minulosti, keď Národný Front pod vedením jej otca Jeana-Marie Le Pena obviňovali z antisemitizmu. Le Pen napríklad označil plynové komory v nacistických táboroch za „historický detail“. V krajine, ktorá počas druhej svetovej vojny deportovala asi 76-tisíc svojich židov, to na desaťročia znamenalo odsunutie strany na okraj politickej scény. Le Penová preto o sebe hovorí, že nie je ideologickým potomkom svojho otca. Toho dokonca v roku 2015 nechala vylúčiť zo strany, keď zopakoval svoje provokatívne vyjadrenia o plynových komorách. Jean-Marie Le Pen vtedy pre Washington Post poznamenal, že svoje vyjadrenie neľutuje, ľutuje len „prenasledovanie“, ktorému po ňom čelí. Naopak, Marine Le Penová odsúdila antisemitizmus a v posledných rokoch sa stretávala aj so židovskou komunitou. Ponúkla jej podporu najmä v tom, čo označuje za spoločný boj proti islamskému extrémizmu. Nemyslím si, že tam bolo tak veľa obetí. Nebolo ich šesť miliónov, neodohrávali sa masové vraždy, ako sa o nich hovorí. Ešte očividnejšie je to, že Le Penová v materiáloch v kampani len veľmi zriedka používa svoje priezvisko, vo vizuáloch sa neobjavuje ani tradičné logo Národného frontu. Napriek tomu sa pravidelne vracajú veci, ktoré komplikujú jej snahu oddémonizovať stranu. Okrem výrokov o Vélodrom d'Hiver sa v marci objavilo na internete video, na ktorom predstaviteľ strany v južnom Francúzsku Beonit Loeuillet pred kamerou spochybňuje holokaust. „Nemyslím si, že tam bolo tak veľa obetí. Nebolo ich šesť miliónov, neodohrávali sa masové vraždy, ako sa o nich hovorí,“ vyhlásil. Zo strany ho vylúčili. A potom sú tu frázy, ktoré u ľudí vyvolávajú niektoré antisemitské stereotypy bez toho, aby ich explicitne použila. Napríklad často v kampani spomína meno Patricka Drahiho, francúzsko-izraelského telekomunikačného magnáta, ktorého v prejavoch obviňuje, že je na čele medzinárodného finančného spiknutia, ktorého cieľom je víťazstvo Emmanuela Macrona, Le Penovej hlavného súpera. Aj samotný Macron bol investičným bankárom v banke Rotschild, ktorú založila najznámejšia európska židovská rodina. Le Penová na mítingoch nehovorí len o tom, na čom Macron pracoval, ale aj o tom, pre koho pracoval. Židovské skupiny nedávne Le Penovej poznámky kritizovali. „Marine Le Penová ukazuje, že je súčasťou vichystickej a kolaborantskej tradície jej otca a zakladateľov Národného frontu,“ uviedol vo vyhlásení Reprezentatívny výbor francúzskych židovských inštitúcií, najväčšia židovská organizácia vo Francúzsku. Vichystická vláda bol režim kolaborujúci s nacistickým Nemeckom, ktorý vládol na neokupovanom území krajiny po tom, ako Nemci v roku 1940 napadli Francúzsko. „Aj pre tých, ktorí o tom pochybovali, Marine Le Penová ukázala, že Národný front stavia mimo tradícií republiky,“ dodala židovská skupina.


Gašpar odmieta, že by dal lustrovať Kuciaka pred jeho vraždou

O Gašparovom postoji ku kauze informoval premiér Pellegrini.

Správu aktualizujeme. BRATISLAVA. Bývalý policajný prezident Tibor Gašpar odmieta, že by dal príkaz na lustrovanie novinára Jána Kuciaka v policajnej databáze. Informoval o tom v stredu premiér Peter Pellegrini (Smer) po rokovaní vlády. O tom, či má zostať poradcom ministerky vnútra Denisy Sakovej (Smer), v súčasnosti polemizovať nechcel.


Súd vyhlásil konkurz na Glance House

Novostavba Glance House je od roku 2010 prázdna pre spory v developerskej firme. Do kauzy zasiahli aj podnikateľ Kočner a prokurátor Trnka.

BRATISLAVA. Súd v Prešove vyhlásil konkurz na developerskú firmu Glance House, o ktorú už šesť rokov bojujú dve podnikateľské skupiny. Sporia sa o bytovku v Bernolákove, ktorú firma dostavala v roku 2010 a odvtedy je prázdna. Klienti, ktorí predtým zaplatili zálohy, zostali bez bytov aj bez peňazí. Do kauzy je zapletený bývalý šéf prokuratúry Dobroslav Trnka. V roku 2012 umožnil nezákonný prevod novostavby na firmy blízke svojmu priateľovi Mariánovi Kočnerovi z mafiánskych zoznamov. Trnka v Kočnerov prospech prelomil blokáciu bytovky, ktorú vydala špeciálna prokuratúra, keď prípad vyšetrovala. Návrh na konkurz podala OTP Banka, ktorá na výstavbu domu poskytla firme úver. Sudca Okresného súdu v Prešove Jaroslav Kanderka konkurz vyhlásil 15. novembra. Veriteľov zároveň vyzval, aby do 45 dní prihlásili svoje pohľadávky. Za konkurzného správcu vyhlásil prešovského advokáta Miloša Hnáta. Advokát zatiaľ SME neodpovedal, aký bude ďalší postup a či poškodení klienti majú v konkurze šancu svoje pohľadávky vymôcť. Stanovisko banky sa redakcii získať nepodarilo. Konkurz rieši súd v Prešove preto, že sídlo firmy jej aktuálny vlastník Robert Číž ešte v roku 2013 preniesol do Vranova nad Topľou. Klientov už Číž listom vyzval, aby si svoje pohľadávky v konkurze uplatnili. Tvrdí, že pre neho konkurz znamená len to, že vo firme prišiel o všetko. Dokumentáciu teraz odovzdáva konkurznému správcovi. "Znamená to, že môj 6,5-ročný boj bol de facto zbytočný," povedal. Číž trvá na tom, že bojoval s konkurznou mafiou. "A skončilo to v konkurze v zmysle zákona." Správca by mal vyhodnotiť prihlásené pohľadávky, speňažiť majetok firmy a vyplatiť veriteľov. Dom teda zrejme skončí v dražbe. Situácia sa môže ukázať ako zložitejšia, lebo po Trnkových prevodoch je Glance House zároveň zapísaný v konkurznej podstate firmy Gapeja, ktorá je blízka Kočnerovi. Kauzu sprevádza množstvo súdnych sporov. Pre pochybné prevody doteraz nebol nikto potrestaný. Vyšetrovanie Trnku polícia uzavrela s tým, že nespáchal trestný čin. Stále mu hrozí, že príde o funkciu prokurátora v disciplinárnom konaní, ktoré ešte nebolo ukončené. Z údajných machinácií pri prevodoch je obžalovaný Číž. Pre zneužitie právomocí súdia bývalého šéfa katastra v Senci Igora Sviteka, ktorý prevody na základe Trnkovho pokynu v roku 2012 schválil.


Vedúci americký ekonomický index v januári nečakane klesol

Vedúci ekonomický index v USA klesol najmä kvôli komponentom z trhu práce.

WASHINGTON. Vedúci ekonomický index v USA (LEI) zaznamenal minulý mesiac nečakaný pokles, pod čo sa podpísali najmä komponenty z trhu práce. Uviedol to vo štvrtok inštitút Conference Board. Inštitút informoval, že kľúčový index hlavných ekonomických ukazovateľov (Leading Economic Index - LEI), ktorý predpovedá vývoj americkej ekonomiky v nasledujúcich šiestich mesiacoch, klesol po decembrovej stagnácii v prvom mesiaci tohto roka o 0,1 percenta. Ekonómovia pritom očakávali, že v januári zaznamená v tomto rozsahu rast. "Vychádzajúc z predbežných údajov, januárový LEI zaznamenal mierny pokles, zatiaľ čo decembrové údaje LEI boli revidované z pôvodného poklesu smerom nahor na úroveň stagnácie," povedal Ataman Ozyildirim z Conference Board. "LEI sa tak prakticky od októbra udržuje na približne rovnakej úrovni," dodal. Conference Board momentálne odhaduje, že rast americkej ekonomiky sa do konca tohto roka spomalí na približne 2 percentá, uviedol Ozyildirim.


OBJEKTÍVPozrite si atramentovú bitku. Sépie sa pobili kvôli láske

Správanie pozorovali vedci vo voľnej prírode len jedenkrát.

Samček sépie obyčajnej (Sepia officinalis) sa po párení rozhodne svoju samičku odprevadiť na miesto, kde nakladie vajíčka. Ako ju chráni, zrazu ho odoženie druhý samček a snaží sa opäť spáriť so samičkou. Pôvodný samček sa nehodlá vzdať a začne boj. Sépie po sebe striekajú atrament, hryzú sa a ich tmavé fľaky ešte viac smtavnú. Prvý samček nakoniec vyhrá a útočníka odoženie. Takéto správanie pozorovali vedci v prírode len jediný krát - pred šiestimi rokmi pri tureckom pobreží. Až teraz však hovoria, že sépie zrejme používali pri boji zložitejšie myslenie ako si vedci dosiaľ mysleli. Výsledky štúdie uverejnili vo vedeckom časopise American Naturalist. "Násilie medzi sépiami bolo horšie ako čokoľvek, čo sme dovtedy videli v laboratóriu," hovorí pre magazín Science ekológ a autor štúdie Roger Hanlon z Morského biologického laboratória vo Woods Hole, Massachusetts. DOI: 10.1086/692009


Ukrajina odoberá zo Slovenska rekordné objemy plynu

Podobne veľké objemy zemného plynu by mala Ukrajina zo Slovenska dovážať naďalej.

BRATISLAVA. Slovensko vyváža na Ukrajinu v týchto dňoch rekordné objemy plynu. Podľa údajov slovenského prepravcu Eustream dosiahli toky plynu cez reverzný tok v Budinciach smerom na východ v nedeľu 23. októbra 42,4 mil. metrov kubických, čo je denný rekord počas 26-mesačného fungovania reverzného toku. Len o niečo menej, ale rovnako cez 42 mil. kubíkov, Ukrajina zo Slovenska doviezla v sobotu 22. októbra. Podobné objemy zemného plynu by mala Ukrajina zo Slovenska dovážať naďalej. Len na pondelok 24. októbra dosiahli nominácie kapacity podľa údajov Eustreamu vyše 42,4 mil. metrov kubických. Podľa ukrajinských médií pritom Ukrajina doviezla od začiatku tohto mesiaca do soboty 22. októbra z Európy celkovo 1,077 mld. metrov kubických zemného plynu. Vyše 897 mil. kubíkov pritom na východ smerovalo zo Slovenska. Zrekonštruovaný plynovod Vojany – Užhorod má v súčasnosti ročnú kapacitu vyše 14,6 miliardy metrov kubických. Denne sa tak môže plynovodom prepraviť viac ako 40 miliónov metrov kubických plynu. Slovensko-ukrajinský reverz bol v plnej miere sprevádzkovaný 2. septembra 2014, po ukončení testovacích dodávok. O prepravné kapacity plynovodu zo strany dodávateľských spoločností bol veľký záujem. Rezervovali si prepravné kapacity v maximálnom možnom objeme.


Tisíce eur na osobu. Rozložili veľký gang, ktorý presúval utečencov

Prevádzači viedli utečencov cez Bulharsko a Rumunsko do Nemecka.

BUKUREŠŤ. Orgány v Rumunsku a Nemecku uskutočnili v stredu zásahy v obytných domoch a hoteloch na území oboch krajín, aby rozložili skupinu pašujúcu nelegálnych migrantov, ktorú prokurátori rumunského úradu pre vyšetrovanie prípadov organizovaného zločinu a terorizmu označili za jednu z najväčších svojho druhu v Európe. Polícia na západe Rumunska vykonala dvanásť domových prehliadok na rôznych miestach vrátane mesta Temešvár, ktoré sa stalo jedným z ohnísk migrácie po tom, ako Maďarsko sprísnilo kontroly na svojej hranici so Srbskom. Uvedená skupina vyhľadávala a navádzala utečencov, pričom s pomocou arabských sprievodcov vybavovala ich ubytovanie a dopredu počas presunu cez Turecko, Bulharsko, Srbsko, Rumunsko, Maďarsko, Rakúsko a Nemecko. Utečenci za tieto služby platili štyri tisíc až päť tisíc eur. Táto pozemná cesta je jednou z menej používaných, no získala na význame po tom, ako po dohode s Európskou úniou Turecko pred dvomi rokmi sprísnilo kontrolu svojho pobrežia. Cez Temešvár skupina prepašovala približne dve tisíc migrantov, uviedli oficiálne zdroje citované miestnym spravodajským portálom Pressalert.ro. Pašeráci a utečenci podľa nich komunikovali cez aplikácie ako WhatsApp či Viber, keď prechádzali cez hranice, svoje mobily vypínali, aby sa nedala určiť ich presná poloha. Pri vyšetrovaní týkajúcom sa osôb, ktoré boli údajne "súčasťou obrovskej európskej siete migrantov", pomáhali nemecké súdne orgány a Europol. Podľa prokurátorov utečencov nelegálne vstupovali do Rumunska zo Srbska a následne ich presúvali cez Maďarsko do Nemecka. Rumunský hlavný prokurátor pre organizovaný zločin Daniel Horodniceanu povedal, že stredajšie zásahy boli spojené so širším vyšetrovaním Europolu vo viacerých európskych krajinách vrátane Británie.


Toshiba zverejnila dlho odkladané výsledky bez podpisu audítorov

Za tri mesiace firma vykázala čistú stratu 5,4 miliardy eur.

TOKIO. Japonský konglomerát Toshiba dnes zverejnil svoje výsledky za posledné tri mesiace 2016 aj za 9 mesiacov do konca decembra, ale bez schválenia audítorom. To zvyšuje pravdepodobnosť, že akcie konglomerátu budú stiahnuté z burzy. Toshiba dvakrát odložila uverejnenie hospodárskych výsledkov, a to raz vo februári a znova v marci. Teraz konečne oznámila, že za tri mesiace do konca decembra 2016 vykázala čistú stratu 647,8 miliardy jenov (5,4 miliardy eur). Dôvodom boli obrovské straty jej problematickej americkej jadrovej divízie Westinghouse Electric, ktorá koncom marca vyhlásila bankrot. Vedenie Toshiby zároveň upozornilo, že spoločnosť možno nebude schopná ďalej existovať ako koncern. Z hospodárskych výsledkov Toshiby vyplýva, že v posledných troch mesiacoch vlani zaknihovala aj prevádzkovú stratu 673,1 miliardy JPY, ktorá bola vyššia ako strata 142,8 miliardy JPY v rovnakom období predchádzajúceho roka 2015. Tržby spoločnosti v období október-december 2016 medziročne klesli o 3,9 % na 1,27 bilióna JPY. Za deväť mesiacov od začiatku apríla do konca decembra 2016 zaznamenala Toshiba stratu 532,5 miliardy JPY. Toshiba zároveň varovala, že za celý finančný rok, ktorý sa skončil 31. marca 2017 sa môže jej strata vyšplhať až na 1,01 bilióna JPY pre náklady spojené s bankrotom Westinghouse Electric. To je výrazné zhoršenie prognózy oproti februáru, keď Toshiba odhadovala svoju stratu na 390 miliárd JPY. Tieto výsledky vyvolávajú veľkú neistotou ohľadne našej schopnosti pokračovať ďalej ako koncern, napísala Toshiba vo svojej správe. Dodala, že sa pokúsi vyriešiť tieto problémy predajom niektorých aktív, vrátane divízie polovodičov. Toshiba zároveň uviedla, že audítori sa nepodpísali pod hospodárske výsledky, ktoré dnes zverejnila. Audítorská firma má totiž pochybnosti o správnosti údajov, zvlášť divízie Westinghouse. V Japonsku je zvykom, že výsledky schvaľujú audítori, aj keď to nie je povinné. Hovorkyňa tokijskej burzy v tejto súvislosti uviedla že burza preskúma dôvod, prečo sa audítori pod výsledky Toshiby nepodpísali. Burza sleduje Toshibu už od vypuknutia účtovného škandálu v roku 2015.


Najhorší útok v dejinách Somálska si vyžiadal stovky životov

Konečný údaj hovorí o vyše 500 obetiach na životoch.

MOGADIŠO. Mohutný bombový útok, ktorý v októbri otriasol somálskym hlavným mestom Mogadišo, si vyžiadal až 512 mŕtvych. Konečný údaj o počte obetí na životoch oznámil v sobotu somálsky výbor poverený dohľadom nad týmto najhorším teroristickým útokom v histórii krajiny, informovala agentúra AP. Podľa správy, ktorú mala k dispozícii agentúra AP, došlo v počte odhadovaných obetí oproti predpokladaným minimálne 350 k výraznému zvýšeniu tragickej bilancie. V súvislosti s daným útokom evidujú ďalej 312 zranených. Ďalších 62 ľudí je stále nezvestných. Odpálenie nákladného auta s výbušninou vážiacou 600-800 kilogramov 14. októbra na rušnej ulici v Mogadiše je označované ako najkrvavejší teroristický čin v dejinách Somálska. Somálska vláda pripisuje tento čin extrémistickej skupine aš-Šabáb napojenej na al-Káidu. Sila tohto útoku vydesila celé Somálsko, čin sa začal označovať aj ako somálsky 11. september (podľa útoku na newyorské dvojičky v roku 2001). Na mieste udalosti sa neskôr opakovane zhromaždili tisíce ľudí, aby si spoločne uctili obete a vyjadrili svoj odpor k násiliu a terorizmu. Premiér Xasan Cali Khayre v reakcii naň oznámil, že prezident Maxamed Cabdulaahi Maxamed vyhlási v Somálsku "vojnový stav", predstavujúci novú ofenzívu proti aš-Šabábu.


DOBRÉ RÁNODobré ráno: Mečiar zakladá stranu, je to odkaz oligarchov Ficovi?

Počúvajte na >> Apple podcasty | Spotify | Google podcasty | RSS
Čo je to podcast? | Ako počúvať na iPhone? | Ako počúvať na Androide?
Všetky časti podcastu Dobré ráno

 Rozprávať by sme sa mohli, či Vladimír Mečiar nepatrí do väzenia. Jeho amnestie sa po zhruba dvoch desaťročiach podarilo zrušiť, čo umožňuje dovyšetriť zavlečenie Michala Kováča mladšieho štátnymi zložkami tejto krajiny. A niektoré právne názory hovoria, že medzi obvinenými by mal byť aj sám Mečiar. Namiesto toho bývalý premiér a najnovší obľúbenec konšpiračných kruhov zahlásil, že chce založiť novú stranu. Alebo teda, nejakú už existujúcu na novú stranu prerobiť. Prečo sa teda ešte v roku 2019 vôbec o nejakom Vladimírovi Mečiarovi rozprávame? Prečo a pre koho vlastne zvažuje svoj návrat do politiky? Tomáš Prokopčák sa rozpráva s Jánom Krempaským. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Na stavbu stožiara Andreja Danka už prispel aj Smer sumou 5-tisíc eur, ďalšiu tisícku pridal Robert Fico z vlastných. V Smere hovoria o pozitívnom zveľaďovaní štátnych symbolov a prehlbovaní vlastenectva. Ako má obria tyč vedľa hradu čosi prehlbovať, to už nepovedali. Rektorka Akadémie Policajného zboru Lucia Kurilovská dostala ponuku, aby vstúpila do vznikajúcej strany Tomáša Druckera. Kurilovská údajne ponuku zvažuje. Drucker viackrát povedal, že myslí na vlastnú stranu, najmä po tom, ako v júnovom prieskume dôveryhodnosti politikov skončil na treťom mieste po premiérovi a prezidentke. V júni spomalil súkromný sektor eurozóny, vzrástla tak aj hrozba recesie. Vyplýva to z prieskumu, ktorý včera zverejnila agentúra IHS Markit. Mesačný prieskum tejto agentúry pritom využíva aj Európska centrálna banka ako jeden z podkladov, keď rozhoduje o menovej politike. Dôvodmi sú obchodné spory, globálne spomalenie rastu aj brexit. Rusi vnímajú súčasnú vládu horšie, ako sovietske vedenie. Naznačujú to včerajšie výsledky Analytického centra Jurija Levadu. Centrum porovnávalo prívlastky pri sovietskom a súčasnom režime, minulosť vyznela lepšie. Medzičasom v Moskve zatkli už viac ako dvetisíc demonštrantov, ktorí požadovali slobodné a férové voľby. Opozícia odkázala, že zvolá celoštátne protesty. Japonsko povolilo experimenty s ľudskými a zvieracími bunkami. Cieľom je totiž vypestovať ľudské orgány v zvieratách, na to však treba vložiť ľudské kmeňové bunky do embryí zvierat. Prvé pokusy majú prebiehať na hlodavcoch, u ktorých by mal vzniknúť pankreas z ľudských buniek. A ešte na koniec sa pochválime: naše podcasty prekonali 9 miliónov prehratí a v júli počúvalo Dobré ráno rekordný počet ľudí. Ďakujeme za dôveru a prezradím, že chystáme čosi pre našich verných fanúšikov. Možno ste si to všimli, možno nie, ale keďže ste nás o to prosili, vyslyšali sme. Rozhovory Zuzany Kovačič Hanzelovej už nájdete aj ako podcasty, rozhovory ZKH si tak môžete vypočuť aj na svojom smartfóne vo svojej obľúbenej podcastovej aplikácii či na Spotify. A práve tento náš podcast je mojim dnešným odporúčaním. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


V prvej desiatke rebríčka ATP zmeny nenastali, Andrej Martin figuruje na 113. priečke

LONDÝN. V prvej desiatke mužského svetového tenisového rebríčka ATP nenastala jediná zmena už druhýkrát za sebou. Pozíciu lídra si udržal Srb Novak Djokovič pred Španielom Rafaelom Nadalom a Švajčiarom Rogerom Federerom. Slovenskou jednotkou je Andrej Martin, ktorý v aktuálnom vydaní rebríčka figuruje na 113. pozícii, Norbert Gombos je 117. a Martin Kližan 120.


Prezident Kiska: Tretinu vysokých škôl by sme mali zavrieť

Slovenský prezident sa v USA stretol ja so Slovákom z Tesly.

SAN FRANCISCO. Slovenský prezident Andrej Kiska počas svojej pracovnej návštevy USA navštívil spoločnosť Volkswagen Research Lab, kde hovoril s jej predstaviteľmi o tom, ako vznikajú výskumné centrá a čo by sa dalo spraviť na Slovensku preto, aby vznikali aj u nás. "Odpoveď nie je jednoduchá, ale vždy sa to točí okolo jedného - každé výskumné centrum potrebuje kvalitných ľudí. Kvalitní ľudia, a vidieť to aj tu, sú väčšinou okolo kvalitných vysokých škôl. Minimálne jednu tretinu vysokých škôl by sme mali zavrieť. Z tých, ktoré zavrieme, vytiahnuť tie kvalitné fakulty a dať skutočne peniaze len tým najlepším je asi tá cesta, ktorá nám dokáže pomôcť, aby sme vytvorili potom aj takéto špičkové centrá," uviedol. Stretol sa i s Andrejom Karpathym, ktorý má v spoločnosti Tesla na starosti riadenie vývoja umelej inteligencie. Narodil sa na Slovensku, ako 15-ročný sa presťahoval s rodičmi do Toronta, kde vyštudoval aj univerzitu. Prezidentovi predviedol najrýchlejšie auto na svete, ktoré dokáže zrýchliť z nuly na sto kilometrov za hodinu za 2,3 sekundy. "Stále hovoríme o tom, že Slovensko môže byť pyšné na svojich kreatívnych mladých ľudí a som veľmi rád, že jeden taký stojí vedľa mňa. Presne takíto ľudia nám robia fantastické meno po celom svete, no a my musíme len uvažovať o tom, čo môžeme spraviť preto, aby sme ich dostali domov," uviedol prezident. Ako Karpathy spresnil, auto budúcnosti už vie ísť samo bez toho, aby do riadenia počas jazdy zasahoval vodič. "Systém už funguje, ale ešte nie je možné ísť s ním do mesta, len na diaľnici," konštatoval. Prezidenta na jeho pracovnej ceste ešte čaká návšteva spoločností Facebook a LinkedIn. Okrem delegácie podnikateľov ho sprevádza podpredseda vlády pre investície a informatizáciu SR Peter Pellegrini (Smer).


Do mešity v Kanade vtrhli ozbrojenci, pri streľbe zahynulo šesť ľudí

QUEBEC. Šesť ľudí prišlo o život pri streľbe v mešite v kanadskom meste Quebec. S odvolaním sa na vyhlásenie vedenia mešity o tom informovala agentúra Reuters. K streľbe došlo počas nedeľňajších večerných modlitieb. Do Quebeckého islamského kultúrneho centra, slúžiaceho ako mešita, vtrhli podľa svedkov traja ozbrojenci. V centre bolo v tom čase podľa svedkov približne 40 ľudí. Hovorca quebeckej polície Pierre Poirier uviedol, že polícia zadržala dvoch podozrivých. Potvrdil, že pri streľbe zahynuli ľudia. Počet obetí však nespresnil. Mešitu a jej okolie polícia uzavrela. Motív streľby doposiaľ známy nie je. Riaditeľ kultúrneho centra Mohamed Yangui, ktorý v čase streľby vo vnútri nebol, uviedol, že zranených previezli do viacerých quebeckých nemocníc. Ich počet zatiaľ vyčísliť nevedel. S prejavom nenávisti sa toto islamské kultúrne centrum stretlo už vlani júni, keď sa pred jeho vchodom našla prasacia hlava. Podobných incidentov súvisiacich s islamofóbiou pribudlo v ostaných rokoch aj v celej provincii Quebec, kde práve prebieha politická diskusia o možnom zákaze nikábu a celkovom zahaľovaní ženskej tváre.


Čaputová navštívi Nemecko, stretne sa s prezidentom a Merkelovou

Prezidentka si uctí pamiatku všetkých, ktorí zahynuli pri pokuse o prekročenie Berlínskeho múru.

BRATISLAVA. Prezidentka Zuzana Čaputová absolvuje dvojdňovú návštevu Nemecka. V Berlíne sa v stredu stretne s nemeckým náprotivkom Frankom-Walterom Steinmeierom aj nemeckou kancelárkou Angelou Merkelovou. Na Slovensko sa vráti vo štvrtok. Návšteva sa bude konať v čase 51. výročia vstupu vojsk Varšavskej zmluvy do Československa, jej dôležitým symbolom preto bude aj odkaz boja za slobodu. "Prezidentka v tomto duchu položí kyticu k pamätníku Bielych krížov na znak úcty k pamiatke všetkých, ktorí zahynuli pri pokuse o prekročenie Berlínskeho múru," informovala prezidentská kancelária.


BMW má problém so subdodávateľom, obmedzuje výrobu

Vedenie koncernu vytvorilo dočasnú pracovnú skupinu, aby problém vyriešila.

MNÍCHOV. Zlyhanie dodávky jedného komponentu od subdodávateľa prinútilo mníchovský koncern BMW, aby od pondelka zastavil výrobu vo svojom saskom závode. "Máme problémy s logistikou," uviedol dnes hovorca koncernu. Montáž vozidiel neprebiehala v Mníchove plynule už uplynulý utorok a štvrtok. Dokonca sa muselo zrušiť niekoľko zmien. Vedenie BMW vytvorilo dočasnú pracovnú skupinu, ktorá má problém s chýbajúcim komponentom rýchlo vyriešiť. Hovorca vyslovil presvedčenie, že sa výroba obnoví v bežnom rozsahu od utorka.


Viceprezident USA Pence opäť odložil návštevu Izraela

JERUZALEM. Americký viceprezident Mike Pence opäť odložil svoju očakávanú návštevu Izraela. Informovalo o tom v pondelok izraelské ministerstvo zahraničných vecí. Krajinu mal navštíviť už minulý mesiac, ale oficiálnym dôvodom odkladu bolo hlasovanie o daňovej reforme v Senáte. Odklad však nasledoval tiež po pobúrení v oblasti Blízkeho východu, ktoré vyvolalo rozhodnutie prezidenta USA Donalda Trumpa uznať Jeruzalem za hlavné mesto Izraela, pripomína agentúra AP. V tom čase Biely dom uviedol, že Pence navštívi Izrael v týždni po 14. januári. Avšak izraelské ministerstvo zahraničných vecí oznámilo, že Pence nie je zaradený do januárového plánu návštev vysokopostavených činiteľov. Podľa hovorcu ministerstva Emmanuela Nahšona, ktorý neuviedol dôvod očividného odkladu, je stále možné, že Pence by sa mohol rozhodnúť prísť. Dátum jeho návštevy však nie je určený, dodal hovorca. Americký viceprezident mal pôvodne prísť na Blízky východ dva týždne po tom, ako Trump oznámil, že USA uznávajú Jeruzalem za hlavné mesto Izraela. Jeho prvou zastávkou mala byť egyptská metropola Káhira, kde sa mal stretnúť s prezidentom Abdalom Fattáhom Sísím. Potom mal Pence odcestovať do Jeruzalema, kde bola naplánovaná schôdzka s izraelským premiérom Benjaminom Netanjahuom a prejav v izraelskom parlamente. Na protest proti rozhodnutiu USA vo veci Jeruzalema sa s Penceom počas jeho návštevy odmietli stretnúť viacerí poprední náboženskí predstavitelia a politici, napríklad zástupcovia koptskej cirkvi v Egypte, šejk Ahmad at-Tajíb, veľký imám káhirskej mešity al-Azhar, ktorá je hlavným akademicko-teologickým centrom sunnitského islamu či palestínsky prezident Mahmúd Abbás.


Bugár poslal ľuďom na juhu Slovenska list. Vychvaľuje v ňom úspechy strany

Most-Híd sa zameral na regióny, v ktorých je najviac koncentrovaná voličská základňa strany.

BRATISLAVA. Strana Most-Híd v týchto dňoch distribuuje približne do 300 000 domácností na juhu Slovenska list predsedu Bélu Bugára, v ktorom hovorí o úspechoch strany, ktoré dosiahla za rok od vstupu do vlády so Smerom a SNS. List je napísaný dvojjazyčne, v slovenčine a maďarčine. Obyvatelia severu Slovenska si ho v schránkach však nenájdu. Most-Híd sa zameral na regióny, v ktorých je najviac koncentrovaná voličská základňa strany, a to je na juhu Slovenska. „Každý si uvedomuje, že táto vláda nevznikla ako nejaká ideálna alebo vysnívaná predstava, ale ako jediná možná. Považujem tento krok, ktorý sme spravili pred rokom, za správny aj dnes, pričom viem, že nebol vôbec populárny,“ píše v letáku Bugár. Zároveň je presvedčený o tom, že práve vďaka tejto vláde sa darí plniť strane Most-Híd svoj program. Znižuje sa nezamestnanosť, zvyšuje sa priemerná mzda, zvyšujú sa dôchodky, pomáha sa regiónom a menšinám. Posilnili sa základy právneho štátu. „Zlepšenie životnej úrovne ľudí totiž neprinesú teatrálne vystúpenia politikov, či extravagantné príspevky na Facebooku, ale len úprimná a poctivá práca, ktorá sa prejaví v lepších zákonoch pre ľudí,“ zdôraznil. Po roku od volieb nastal čas podľa Bugára na prvý odpočet práce. „Pred rokom bolo pre mňa najdôležitejším cieľom presadiť čo najviac z programových priorít strany Most-Híd do programového vyhlásenia vlády. To sa nám úspešne podarilo. Uvedomoval som si však, že je to len začiatok a oveľa dôležitejšie bude napĺňanie týchto programových cieľov. Som rád, že po prvom roku môžem povedať, že tieto ciele sa strane Most-Híd darí úspešne napĺňať. Za to patrí vďaka predovšetkým našim ministrom, poslancom, štátnym tajomníkom, splnomocnencom vlády a predstaviteľov strany v regiónoch, ktorí sú vo svojich funkciách aktívni,“ napísal občanom Bugár. „V týchto oblastiach sa nám podarilo za prvý rok urobiť veľký krok,“ tvrdí. Ako úspechy napríklad spomína protischránkový zákon, výstavbu R7, či záchranu malotriedok. Najväčšou výzvou pre Most-Híd podľa Bugára zostáva otázka, ako vrátiť hlas rozumu do politickej a spoločenskej diskusie. „Urážky, klamstvá, polopravdy sa stali každodenným nástrojom čoraz väčšej skupiny politikov. Myslím si, že nikto z nás si cielene a dobrovoľne neželá konflikty, hádky, či rozdúchavanie napätia. Naopak, dôležitá je pokojná a konštruktívna práca, ktorá jediná prináša výsledky. Politika by tu mala byť v prvom rade pre občanov, a nie kvôli politikom, či politickým stranám. S takouto víziou chceme naďalej pokračovať v začatej práci, aby sme aj o rok mohli predstúpiť pred Vás a predložiť svoj odpočet,“ píše Bugár občanom.


Býky v Pamplone boli rekordne rýchle, pri behu sa zranilo šesť ľudí

Vymedzenú trasu zvieratá prekonali za dve minúty a 16 sekúnd, čo je jeden z najlepších časov.

PAMPLONA. Najmenej šesť osôb utrpelo zranenia pri stredajšom v poradí šiestom tohtoročnom behu s býkmi v španielskom meste Pamplona, kde sa konajú slávnosti sv. Fermína. Samotné býky tentoraz na rohy nenabrali nikoho. Päť zranených má pomliaždeniny, šiesty si poranil hlavu, uviedol podľa agentúry AP lekár Jon Arizeta z Navarrskej univerzity. Býky v stredu prekonali 850-metrovú vymedzenú trasu vedúcu kľukatými uličkami Pamplony za dve minúty a 16 sekúnd, čo je jeden z doposiaľ najlepších časov. Za priemerný sa považuje čas okolo troch minút. Od piatka, keď sa fiesta v Pamplone začala, nabrali býky na rohy päť bežcov. Štyria z nich sú občanmi Spojených štátov, piaty je Španiel. Ani jeden z nich nie je v ohrození života. Deväťdňová fiesta v Pamplone sa stala celosvetovo známou vďaka románu Ernesta Hemingwaya z roku 1926 Slnko aj vychádza. Aj vďaka nemu do severošpanielskej Pamplony na sviatok sv. Fermína každoročne zavítajú tisíce zahraničných turistov. Na samotných behoch s dovedna šiestimi vypustenými bojovými býkmi sa tradične zúčastňujú stovky odvážlivcov. Za väčšinu zo zranení tradične môžu pády pri behu prípadne pošliapania býkmi. Každý rok sa počas behu s býkmi uličkami Pamplony zraní 50-100 ľudí. Od roku 1911 si beh s pol tony vážiacimi zvieratami vyžiadal aj 15 obetí na životoch. Zatiaľ posledný smrteľný prípad zaznamenali v roku 2009, keď zomrel 27-ročný Španiel.


Ruské účty sa na Twitteri snažili ovplyvniť britské voľby

Tisíce ruských účtov propagovali pozitívne správy o Labouristickej strane.

LONDÝN. Tisíce ruských účtov na Twitteri v snahe o ovplyvnenie výsledkov vlaňajších parlamentných volieb v Británii propagovali pozitívne správy o opozičnej Labouristickej strane. S odvolaním sa na výskum britského nedeľníka The Sunday Times a Univerzity v Swansea o tom informovala agentúra Reuters. Podľa výskumu až 6500 automatických účtov poslalo krátko pred voľbami o šéfovi labouristov Jeremym Corbynovi a jeho politike pochvalné správy. Naopak o britských konzervatívcoch automatické účty písali kriticky. Podľa zistení z uvedeného výskumu bolo až deväť z desiatich správ na adresu konzervatívcov negatívnych. Automatické účty na sociálnej sieti Twitter útočili na premiérku Terezu Mayovú, pretože sa odmietla zúčastniť v predvolebných televíznych debatách. Kritizovali ju aj za to, že krátko pred bombovým útokom v Manchestri rozbehla škrty v polícii. Zistenia výskumu označil britský minister kultúry Matt Hancock za mimoriadne znepokojujúce a uviedol, že je "absolútne neprijateľné, aby sa ktorýkoľvek národ pokúšal zasahovať do demokratických volieb inej krajiny". Vláda Spojeného kráľovstva obvinila Moskvu zo zasahovania do volieb po celom svete a vysielania falošných správ v médiách, ale poprela, že by Rusko úspešne zasiahlo do britských volieb, dodáva Reuters.


Jakeša nechceli pustiť do lietadla, jeho sadru považovali za potenciálnu zbraň

Ambície slovenského pretekára sa nezmenili. Dakar chce vyhrať budúci rok.

SCHWECHAT. Slovenský motocyklista Ivan Jakeš je už doma z Rely Dakar. Na slávne preteky nezanevrel ani po mimoriadne smolnom ročníku. Rodák z Myjavy musel z prestížneho púštneho dobrodružstva odstúpiť po páde v piatkovej piatej etape, pri ktorom si zlomil zápästie a utrpel viaceré ďalšie zranenia. Nepríjemný moment pritom 43-ročný Jakeš zažil už v tretej etape, keď mu zásah bleskom spôsobil dočasne zhoršenie videnia a problémy so sluchom. "Či to bol najsmolnejší Dakar? Nie. Bol divný a zaujímavý. Som plný nových zážitkov," skonštatoval pretekár v pondelok večer krátko po prílete na viedenské letisko. "Viete, šťastie praje pripraveným. Ja sa pripravím a budem dúfať, že ďalší Dakar tam budem a naplním ambície, o ktorých rozprávam," odpovedal Jakeš na otázku, či je jeho cieľom aj naďalej víťazstvo v celkovom hodnotení. "Predtým to boli tri roky, možno nie vynikajúce, ale lepšie. Teraz som mal dvakrát po sebe smolu, tento rok teda obrovskú. Dúfam, že v ďalšom roku ma to obíde a budem v pohode," tvrdí Jakeš. Jakeš sa vrátil aj k obom nebezpečným situáciám. "V tretej etape bolo škaredo, pršalo, všade boli blesky. Ja som si to aj hovoril, že dúfam, že ma nič netrafí. Nuž, trafilo ma to. Teda nie priamo mňa, ale bolo to niekde veľmi blízko," priblížil. "Zrazu som pred sebou videl iba zelenú farbu a dostal som ranu do ľavej ruky. Bolo to dosť nepríjemné," vysvetlil situáciu z tretieho dňa pretekov, po ktorej sa podrobil lekárskym vyšetreniam a napriek zdravotným problémom a veľkej únave štartoval v ďalšej etape. Piatkový pád Jakeša donútil z pretekov definitívne odstúpiť. Podľa jeho vlastných slov prišiel nečakane. "Bolo to tam otvorené, žiaden výkričník, že by som si mal dať pozor. Myslím si, že som narazil na nejaký skrytý kameň v piesku. Zrazu som dostal strašnú ranu," priznal. "Potom si pamätám už len vrtuľník. Strávil som v ňom snáď desať hodín. Ráno sa mi to stalo, až večer som sa dostal do nemocnice." Nešťastie Jakeša neobchádzalo ani po nehode. Prvý problém nastal ešte na letisku v Južnej Amerike. "Veľa ďalších vecí sa udialo cestou sem. Najprv ma nechceli pustiť do lietadla, lebo som mal ruku v sadre. Ten človek na tom letisku bol strašne nepríjemný." "Ja neviem, čo sa mu stalo. Asi mu niekto predtým veľmi ublížil a na nás si to chcel vybiť. Chceli doklady od doktorov, že môžem letieť. Nakoniec to konzultovali s nejakým americkým lekárom a potom mi dovolili ísť," vysvetlil slovenský jazdec. Situáciu priblížil na sociálnej sieti aj člen jeho realizačného tímu Dick Kvetňanský. "Odmietli nás pustiť na palubu lietadla s argumentom, že Ivanova sadra je potenciálne nebezpečná zbraň a oni nemajú istotu, že zlomenina je pravá. V LaPaz je práve obrovský bivaque Dakaru, a celé mesto žije len tým. Nepomohli fotky z rontgenu, ani Ivove videá z Rally Dakar," napísal na facebooku. Kvetňanský opísal ďalšie zdržanie v Paríži: "Oddychovali sme na letisku a zrazu veľký krik, prišla ochranka. Našiel sa tam totiž nejaký kufrík, ktorý nemal majiteľa, bol plný a zamknutý. Takže z dôvodu ohrozenia všetkých evakuovali." Jakeš už iba s úsmevom dodal, že všetky problémy berie ako zábavu. "Možno by o tom raz mohla vyjsť aj nejaká kniha," povzdychol si. "Dakar naozaj nie je iba o pripravenosti jazdca a techniky. Vidíte, že aj tie veľké mená mali problémy. Ak chcete pomýšľať na úspech, je to otázka ťažkej prípravy. To ale nemusí stačiť," zhrnul svoje pocity Kvetňanský. "V stredu by som mal ísť na komplexné vyšetrenie, aj v súvislosti s tým bleskom. Uvidíme, či to bude treba ešte nejako sledovať a riešiť. Ja dúfam, že nie. Verím, že začnem trénovať čo najskôr," uzavrel Ivan Jakeš.


Brušáky a kľuky dokážu predĺžiť život

Posilňovanie svalov môže pridať roky života a znížiť riziko rakoviny.

SYDNEY, BRATISLAVA. Kľuky a zhyby môžu predĺžiť život. Dvojica najrozšírenejších silových cvičení totiž môžu znížiť riziko predčasnej smrti takmer o štvrtinu. V prípade úmrtí súvisiacich s rakovinou by mohol byť efekt ešte výraznejší. Počet úmrtí by podľa štúdie v American Journal of Epidemiology mohli cviky znížiť takmer o tretinu. Univerzita v Sydney svoje závery postavila na vzorke 80-tisíc dospelých ľudí. Údaje pochádzali zo zdravotného prieskumu medzi britským obyvateľstvom, ktorý bol napojený na centrálny úmrtný register. Výskumníci pri pozorovaní dáta upravili tak, aby znížili vplyv faktorov ako sú vek, pohlavie, zdravotný stav, životný štýl alebo úroveň vzdelania. Všetci účastníci so zistenými kardiovaskulárnymi ochoreniami alebo rakovinou v počiatočnom štádiu liečby boli zo štúdie vylúčení. Zo sledovanej vzorky odstránili aj ľudí, ktorí umreli v priebehu prvých dvoch rokov výskumu a ľudí, ktorým zdravotný stav bránil v pohybe. Štúdia ukázala, že cvičenie, ktoré posilňuje svaly, môže byť pre zdravie rovnako dôležité, ako sú aeróbne aktivity - napríklad beh alebo cyklistika. „A za predpokladu, že naše zistenia odrážajú príčiny a následky vzťahov, silové cvičenia môžu byť ešte dôležitejšie, pokiaľ ide o zníženie rizika úmrtia na rakovinu,“ povedal v tlačovej správe vedúci štúdie Emmanuel Stamatakis. Po dobrú kondíciu si pritom netreba ísť do posilňovne. Analýza totiž ukázala, že cvičenie bez vybavenia, iba s použitím vlastnej váhy, bolo rovnako účinné ako tréning na špecializovaných strojoch. „Veľa ľudí je odpudzujú telocvične, ich ceny, alebo kultúra, ktorú propagujú. Preto je skvelé zistiť, že postačia klasické domáce cvičenia, ako brušáky, kľuky, či výpady,“ hovorí Stamatakis. Aby malo cvičenie želaný efekt, malo by prebiehať aspoň v rozsahu, ktorý odporúča Svetová zdravotnícka organizácia. Okrem 150 minút aerobického cvičenia týždenne je vhodné dva dni v týždni posilňovať svalstvo. Série cvikov by mali precvičiť všetky hlavné skupiny svalov. DOI: 10.1093/aje/kwx345


Styčný tím pre integráciu síl NATO má nového veliteľa

BRATISLAVA. Styčný tím pre integráciu síl NATO na Slovensku (NFIU) je pod novým velením. Doterajšieho veliteľa Štefana Acsaia vystriedal Peter Brauner. Oficiálne odovzdanie velenia sa uskutočnilo v stredu vo vojenských kasárňach v bratislavských Vajnoroch za účasti štátneho tajomníka Ministerstva obrany (MO) Róberta Ondrejcsáka, zástupcu náčelníka Generálneho štábu Ozbrojených síl (OS) Josefa Pokorného a zástupcu veliteľa Mnohonárodného zboru Sever - Východ Štetín Ulricha Hellebjerga. "Táto inštitúcia Severoatlantickej aliancie je jedna z najdôležitejších aliančných prítomností na Slovensku. Je to inštitúcia, ktorá pomáha tomu, aby sme sa v prípade krízovej situácie mohli brániť lepšie a efektívnejšie," povedal na adresu NFIU Ondrejcsák. Zdôraznil, že NFIU nie je základňa NATO na území Slovenska. Podľa jeho slov ide o aliančnú prítomnosť v rámci štruktúr Aliancie. Ozrejmil, že sa tam nachádzajú alianční vojaci napríklad z Poľska, Maďarska, Čiech, Rumunska, Nemecka a USA. Nový veliteľ NFIU Brauner doteraz pôsobil v Generálnom štábe Ozbrojených síl v strategickom štábe pre obranné plánovanie. "Myslím si, že práve tieto moje skúsenosti, ktoré som mal nielen z pôsobenia v generálnom štábe, ale aj skúsenosti z pôsobenia v zahraničí, mi pomôžu splniť úlohy, ktoré jednotka splniť má," povedal. Vyzdvihol najmä úlohu NFIU pôsobiť ako spojenie medzi jednotkami NATO a jednotkami. Za prvoradý cieľ považuje tiež splnenie podmienok aj smerom k Aliancii. Odchádzajúci veliteľ Acsai pôsobil v tejto pozícii od februára minulého roka. Presunie sa na pozíciu náčelníka odboru bojovej prípravy na veliteľstve pozemných síl. Za najťažšiu časť práce v NFIU považuje Acsai skĺbenie medzinárodného tímu tak, aby všetci "hrali jednu pesničku", keďže jednotliví vojaci pochádzajú z rozličných armád. Vyjadril presvedčenie, že za posledný rok NFIU dokázal, že Slovensko je plnohodnotným členom Aliancie. To, že sa už tretíkrát od aktivácie NFIU na Slovensku mení veliteľ, je podľa Ondrejcsáka štandardná rotácia veliteľských kádrov. Na otázky v oblasti spolupráce NFIU s ministerstvom obrany, ktorú kritizoval aj bývalý veliteľ tímu Jozef Zekucia, odpovedal tým, že vždy je čo vylepšiť. Brauner doplnil, že už diskutoval o komunikácii aj s jednotlivými predstaviteľmi súčastí jednotky, hovorili aj o možnostiach zlepšenia. Ťažiskom činnosti NFIU Slovensko je podpora kolektívnej obrany NATO v plánovacom procese, asistencia pri výcviku a spoločných cvičeniach a v prípade potreby zabezpečenie a koordinácia prijatia spojeneckých síl v danom regióne. Jednotka NFIU Slovensko bola oficiálne aktivovaná 1. septembra 2016. Od tohto dátumu je pod velením Mnohonárodného zboru NATO Sever - Východ Štetín. Počiatočnú spôsobilosť dosiahla k 1. januáru 2017. Okrem Slovenska pôsobia tímy NFIU v Bulharsku, Litve, Lotyšsku, Estónsku, Poľsku, Rumunsku a Maďarsku.


V tuneli Sitina sa cvičilo pri nehode cisterny

Záchranári nacvičovali postup, ak by do tunela aj napriek zákazu vošla cisterna s benzínom a havarovala by.

BRATISLAVA. Národná diaľničná spoločnosť (NDS) v tuneli Sitina so zložkami Integrovaného záchranného systému v noci zo soboty na nedeľu zorganizovala cvičenie na preverenie svojej súčinnosti. Testovali prípad, keď by benzínová cisterna napriek zákazu vošla do ľavej rúry tunela Sitina v smere Petržalka - Malacky. Podľa tohto scenára pri jazde v pravom jazdnom pruhu došlo k stretu s predbiehajúcou dodávkou a následnému nárazu cisterny do steny tunelovej rúry. Potom začal unikať benzín. Do stojacej cisterny navyše narazilo osobné vozidlo, ktoré sa v motorovej časti vznietilo. "Aj keď sa takáto nehoda v diaľničnom tuneli na Slovensku ešte nestala, je veľmi dôležité vykonávať pravidelne taktické cvičenia s cieľom zosúladiť zodpovedné zložky. O to viac, že vozidlá prevážajúce nebezpečné veci, majú vstup do tunela Sitina zakázaný," ozrejmila hovorkyňa NDS Michaela Michalová. Prejazd takýchto vozidiel je na Slovensku povolený len cez tunely Bôrik, Šibenik, Svrčinovec, Poľana a Považský Chlmec. To, či bude preprava nebezpečných vecí cez tunel povolená, závisí od výsledkov rizikovej analýzy. Zohľadňuje sa mnoho faktorov, hlavnými sú intenzita dopravy v tuneli, podiel nákladnej dopravy, smerové a výškové usporiadanie tunela, vzdialenosť únikových východov, počet tunelových rúr či technologické vybavenie tunela, pričom zabezpečené musí byť oddelenie prípadných vytečených kvapalín do špeciálnej záchytnej nádrže. Bratislavský tunel Sitina je dlhý 1440 metrov, tvoria ho dve samostatné rúry, každá s dvoma jazdnými pruhmi. Tunelové rúry sú prepojené pomocou piatich únikových ciest. V roku 2017 bola priemerná denná intenzita 65.000 vozidiel v oboch tunelových rúrach.


Zákon proti byrokracii podľa Rašiho ľuďom ušetril viac ako sedem miliónov eur

Úrady si z portálu OverSi stiahli viac ako 348-tisíc výpisov.

BRATISLAVA. Vďaka portálu OverSi ušetrili Slováci za trinásť mesiacov takmer 5,5 mil. eur a úrady si elektronicky stiahli viac ako 348-tisíc výpisov. V rámci systému DCOM si zase mestá a obce stiahli viac ako 124-tisíc výpisov s úsporou presahujúcou 1,7 mil. eur. Ako ďalej informoval Úrad podpredsedu vlády SR pre investície a informatizáciu, zákon proti byrokracii tak občanom ušetril takmer 7,3 mil. eur a stiahnutých bolo viac ako 473-tisíc výpisov. Tie tak občania nemuseli nosiť na úrady v papierovej podobe. Najaktuálnejšou témou posledných dvoch mesiacov boli potvrdenia o návšteve školy. Rodičia už totiž nemusia nosiť papierové potvrdenia pre dokladovanie nároku na sirotské dôchodky, či prídavky na deti. "Počas mesiaca september a október si úrady cez OverSi stiahli 4 226 potvrdení o návšteve školy a ďalšie desaťtisíce týchto potvrdení si overili priamou integráciou medzi systémami," uviedol vicepremiér Richard Raši. Čo sa týka počtu stiahnutí za posledné dva mesiace, nezaostali ani výpisy z registra právnických osôb v počte 36 107 kusov, 23 047 výpisov z listu vlastníctva a viac ako 2 100 výpisov z registra trestov.


Turistu vo Florencii zabila časť stĺpa, spadla na neho v bazilike

FLORENCIA. Španielsky turista, na ktorého vo štvrtok popoludní spadla z výšky 30 metrov časť stĺpu v Bazilike sv. Kríža vo Florencii, zomrel na mieste na následky ťažkých zranení. Päťdesiatdvaročného Španiela sprevádzala pri návšteve chrámu manželka, pred očami ktorej došlo k tragédii. Informovali o tom talianske médiá. Bazilika sv. Kríža, ktorej základný kameň položili v roku 1294, je kostolom františkánskeho rádu. Miesto posledného odpočinku tu našlo mnoho významných rodákov z Florencie, napríklad Michelangelo Buonarotti, Galileo Galilei, Niccolo Machiavelli či Gioacchino Rossini. Chrám je známy aj svojimi freskami, medzi autormi ktorých je i Giotto.


Američan ponúka 30-ročnú Ladu za 40-tisíc dolárov

Predávaný exemplár je vraj jedinou Ladou VFTS na území USA.

Sedan Lada 2105 patrí historicky medzi najpopulárnejšie modely ruskej automobilky AvtoVaz. Počas 30 rokov trvajúcej produkcie sa ho vyrobilo viac ako 2,9 milióna kusov, pričom niekoľko z nich v 80-tych rokoch poslúžilo dokonca za základ pretekárskych špeciálov Lada VFTS. Jeden taký je momentálne v USA na predaj. Športové Lady VFTS vznikali v dielni jedného z najúspešnejších sovietskych rely pretekárov Stasysa Brundzu a spĺňali predpisy pre vtedajšiu skupinu B. Upravený model bol dlhý 4090 mm, široký 1725 mm, vysoký 1400 mm a od sériového sa navonok odlišoval viacerými aerodynamickými prvkami vrátane predného a zadného spojlera či rozšírených blatníkov. Poháňal ho 1,6-litrový štvorvalec s dvoma karburátormi, ktorý štandardne produkoval výkon 160 koní (118 kW) pri 7000 ot./min a krútiaci moment 165 Nm pri 5500 otáčkach. Vozidlo pri hmotnosti 930 kg zrýchlilo z nuly na 100 km/h za 8,4 s a dosahovalo najvyššiu rýchlosť 192 km/h. V prvej evolúcii mala Lada VFTS manuálnu prevodovku so štyrmi stupňami a časti karosérie z oceľového plechu, v druhej už disponovala 5-stupňovou prevodovkou, pričom jej kapota, dvere a zadné veko boli z hliníka a bočné okná z plexiskla. Hmotnosť auta aj vďaka tomu klesla na nejakých 780 kg. Predávaný exemplár vznikol v roku 1987 a začiatkom toho minulého bol kompletne renovovaný. Objem motora s dvoma 48 mm karburátormi Weber bol zvýšený na dva litre. Agregát je spárovaný s 5-stupňovou manuálnou prevodovkou. Auto vážiace približne 860 kg má tiež nerezový výfuk, nové tlmiče Bilstein, magnéziové disky kolies, vnútri certifikovanú ochrannú klietku a pretekárske sedadlá. Súčasný majiteľ tvrdí, že je jedinou Ladou VFTS v USA a navyše plne pripravenou na pretekanie. Možno aj preto sa odvážil dať jej cenovku 40-tisíc dolárov (cca 37 600 eur).


Drogy, vraždy, únosy. Vodca mexického drogového kartelu dostal doživotie

Kartel Beltrán Leyva riadený piatimi bratmi bol jedným z hlavných hráčov v obchode.

WASHINGTON. Na trest doživotného väzenia odsúdili v stredu v Spojených štátoch bývalého šéfa mexického drogového kartelu Alfreda Beltrána Leyvu, ktorý bol okrem pašovania drog obvinený aj zo spáchania ďalších trestných činov vrátane vrážd a únosov. Informovala o tom vo štvrtok agentúra AP. Leyvovi vymeral súd doživotie po tom, ako sa vo februári priznal, že kartel Beltrán Leyva, na ktorého čele stál, prepašoval z Južnej Ameriky do Spojených štátov tony kokaínu a metamfetamínu v hodnote niekoľkých miliárd dolárov. Podľa americkej prokuratúry boli súčasťou činnosti Leyvovho kartelu vraždy, únosy a ďalšie trestné činy násilnej povahy. Úradujúci námestník amerického ministra spravodlivosti Kenneth Blanco uviedol, že Leyva stál na čele organizácie, využívajúcej v rámci svojej činnosti "násilie a strach", ktoré poznačilo viacero komunít v celej Severnej Amerike. Skupina okolo Beltrána Leyvu vznikla odštiepením od známeho mexického kartelu Sinaloa vedeného Joaquínom "El Chapom" Guzmánom, ktorého vlani v januári zadržalo komando mexickej námornej pechoty. Kartel Beltrán Leyva riadený rodinou s rovnakým menom, konkrétne piatimi bratmi, bol v minulosti jedným z hlavných hráčov v mexickom obchodovaní s drogami. V roku 2008 však úrady Alfreda Beltrána Leyvu zatkli a neskôr ho vydali do USA. Kartel sa začal rozpadať koncom roka 2009, keď brata Artura, ktorý prevzal riadenie po Alfredovi, zastrelili príslušníci mexickej námornej pechoty a keď o dva týždne neskôr ďalšieho brata Carlosa zadržali. Ich brata Héctora zatkli v októbri 2014 v mexickom meste San Miguel de Allende.


Každá normálna krajina v Európe má kresťanských demokratov, hovorí Hlina

KDH patrí podľa svojho predsedu Alojza Hlinu do parlamentu.

BRATISLAVA. Kresťanskodemokratické hnutie (KDH) patrí podľa jeho predsedu Alojza Hlinu do parlamentu. "Sme kresťanskí demokrati a každá normálna krajina v Európe má kresťanských demokratov. Stále chcem veriť, že aj my sme západoeurópska civilizácia a chceme a potrebujeme mať kresťanských demokratov. A my sme kresťanskí demokrati," vyhlásil v rozhovore pre TASR Hlina. Priznáva, že KDH bolo oslabené a do jeho priestoru sa pokúšali natlačiť "všelijakí falošní pomýlení proroci". Prešlo však zmenami, ktoré hnutie podľa Hlinu môžu posilniť. "KDH naozaj prežilo ťažký rok, bol pre nás zlomový. Nedostalo sa do parlamentu, čo je situácia, akú KDH nepoznalo a otriaslo to základmi hnutia. Bolo aj na špirále smrti, ľudia rezignovali, niektorí nad nami robili krížik a skoro sme už zapikovali do zeme. Ale otočilo sa to. KDH má nové vedenie, ktoré vykonalo kus roboty. Pol roka to bola nadľudská robota aj smerom dovnútra, ale podarilo sa," zhodnotil Hlina. Podľa neho sa preceňuje, že v hnutí bolo veľa hádok medzi starou a novou gardou. "Niekto sa hádal, ale hovorme teraz už o mieri. Na popradskom sneme sme schvaľovali veci viac ako 90-percentnou väčšinou. A môžeme povedať, že istá tenzia, ktorá bola, sa skončila," poznamenal. Priznáva, že ľudia mohli mať v minulosti problém s predstaviteľmi KDH. "Ale forma KDH je silnejšia. My sme kresťanskí demokrati. Kresťanská demokracia v Európe vždy bola a vždy bude. My sa pokúsime o dôveru, aby ľudia uverili silnej kresťanskej demokracii. Myslím, že aj pre Slovensko je dobré, aby malo silnú kresťanskodemokratickú stranu a tou je KDH. Aj pre Slovensko je to dobré. Ľudia sa menia, ale kresťanská demokracia zostáva," zdôraznil Hlina s tým, že ak nebudú kresťanskí demokrati na Slovensku silní, nepriamo povzbudia "hocikoho, aby priestor obsadil alebo aby menil naše videnie sveta".


Alaphilippe sa na Okolo Slovenska nepredstaví, Quick Step však pošle inú hviezdu

63. ročník Okolo Slovenska má rovinatejší profil.

BRATISLAVA. Tím Deceuninck-Quick Step sa na septembrových cyklistických pretekoch Okolo Slovenska opäť predstaví v hviezdnej zostave. Síce bude chýbať vlaňajší víťaz Julian Alaphilippe, no nahradí ho nemenej známy Elia Viviani. Profil 63. ročníka Okolo Slovenska má rovinatejší profil v porovnaní s minulým rokom a predstavitelia Quick-Stepu na to reagovali svojou nomináciou. Okrem Talianskeho šprintéra Vivianiho, ktorý má dosiaľ na konte 74 profesionálnych víťazstiev vrátane jedného na prebiehajúcej Tour de France, príde na Slovensko aj Yves Lampaert, víťaz vlaňajšieho prológu v Poprade Bob Jungels, Fabio Sabatini a Michael Morkov. V úlohe domestikov budú Iljo Keisse a Rémi Cavagna. "Na podobný vláčik sa Viviani môže spoliehať aj teraz na Tour de France," priblížil športový riaditeľ Okolo Slovenska Ľudovít Lučanič v tlačovej správe. S nomináciou tímu bol spokojný aj jeden zo sponzorov tímu Ján Miškovský: "Zjavne sa prispôsobili charakteru pretekov a postavia veľmi silné mená. Viviani a jeho partia bojuje v špurtoch na Tour de France. Lampaert a Jungels sú skvelými klasikármi. Ja verím, že opäť vyhráme čo najviac etáp a aj celý ročník." Preteky v kategórii UCI WorldTour 2.1. odštartujú 18. septembra v Bardejove, celkovo jazdci absolvujú štyri etapy a úvodnú časovku, ceľ bude v Senici. Účasť prisľúbilo päť zoskupení UCI WorldTour, chýbať nebude Bora-hansgrohe, CCC Team, Groupama-FDJ, SAE Team Emirates.


Horanský postúpil v Banja Luke už do semifinále dvojhry

Slovenský tenista zdolal Alejandra Tabila 6:2, 5:7, 6:1.

BANJA LUKA. Slovenský tenista Filip Horanský postúpil do semifinále dvojhry na challengerovom turnaji v Banja Luke. V piatkovom zápase zdolal ako piaty nasadený štrnástku podujatia Alejandra Tabila z Čile 6:2, 5:7, 6:1. O finále si zahrá proti úspešnému z duelu Sumit Nagal (6-Ind.) - Federico Coria (4-Arg.). Filip HORANSKÝ (5-SR) - Alejandro Tabilo (14-Čile) 6:2, 5:7, 6:1


Matečná vníma protest farmárov ako politickú aktivitu

Farmári začnú cestu do Bratislavy z troch smerov 18. februára.

BRATISLAVA. Avizovaný februárový protest nespokojných farmárov v Bratislave vníma šéfka agrorezortu Gabriela Matečná (SNS) ako politickú aktivitu. Povedala to v stredu pre médiá. Mnohí jeho aktéri boli neúspešní v komunálnych voľbách, v krajských voľbách, dodala. Novelu zákona o nájme poľnohospodárskych a lesných pozemkov, transparentnú stránku Pôdohospodárskej platobnej agentúry v súvislosti s dotáciami a ďalšie kroky v technickej oblasti sú podľa nej aktivity, ktoré urobil rezort pôdohospodárstva a rozvoja vidieka smerom ku nespokojným farmárom. Patrik Magdoško z Iniciatívy poľnohospodárov v stredu informoval, že protest má byť v Bratislave 19. februára. Farmári začnú cestu do hlavného mesta z troch smerov už 18. februára. Prídu na traktoroch, lesných a ďalších strojoch. Odhadol, že do protestu sa rôznym spôsobom zapojí asi 1000 strojov. Malí a strední farmári prišli na traktoroch do Bratislavy v júni 2018. Prijal ich prezident SR Andrej Kiska a predseda parlamentu Andrej Danko (SNS). Ministerka agrorezortu Gabriela Matečná (SNS) uviedla, že väčšina bodov tzv. Košickej výzvy, ktorej splnenia sa aktivisti a farmári v apríli 2018 v Košiciach dožadovali, je splnená.